Lifan-Z/Chinese-poetries-txt huggingface dataset:
倦客西来厌马鞍，为予休辔小长安。陈遵投辖情何厚，王粲登楼兴未阑。雪压群山晴后白，月临千里夜深寒。少留待我同归去，洛下林中斫钓竿。
剪花莫学韩中令，投辖惟闻陈孟公。客兴不孤春竹叶，年华全属拒霜丛。玄子蹙迫三秋尽，青女摧残一夜空。着意留连好风景，非君谁作主人翁。
鼓盆庄叟赋情浓，天遣霜华慰此公。想见尚能迷蝶梦，移栽闻说自蚕丛。酒倾玉盏垂莲尽，鲙簇金盘下箸空。秉烛栏边连夜饮，全藤折与卖花翁。
倒著接䍠吾素风，当时酩酊似山公。且看小槛新花蘂，休泥他家晚菊丛。顾笑千金延客醉，解酲五斗为君空。欢娱尽属少年事，白发欺人作老翁。
雪意涔涔满面风，杜郎马上若征鸿。樽前谈笑我方惜，天外淮山谁与同。行望酒帘沽白蚁，醉吟诗句入丹枫。一时真赏无人共，尚忆江南把钓翁。
简书催出似驱鸡，闻道饥寒满屋啼。炙背宵眠榾柮火，嚼冰晨饭萨波虀。风如利剑穿狐腋，雪似流沙饮马蹄。官小责轻聊自慰，犹胜擐甲去征西。
贞观规摹诚远大，开元宗社半存亡。才闻冠盖游西蜀，又见干戈暗洛阳。哲妇乘时倾嫡后，大阍当国定储皇。伤心不忍前朝事，愿作元龟献未央。
歌舞如云四散飞，东园篮轝醉归时。细看春色低红烛，仰折花枝坠接䍠。仙李回风转长袖，野桃侵雨浸燕脂。夜长昼短知行乐，不负君家乐府诗。
汤帝咨嗟惩六事，汉庭灾异劾三公。圣朝罪己恩宽大，时雨愆期旱蕴隆。东海得无冤死妇，南阳疑有卧云龙。传闻已减大官膳，肉食诸君合奏功。
南风吹雨下田塍，田父伸眉愿力耕。麰麦明年应解好，帘栊今夜不胜清。直须洗尽焦枯意，不厌屡闻飘洒声。黄卷腐儒何所用，惟将歌咏报升平。
瘿民见我亦悠悠，瘿木累累满道周。飞舄已随王令化，真龙宁为叶公留。未能洗耳箕山去，且复吹笙洛浦游。舍故趋新归有分，令人何处欲藏舟。
嘶马萧萧苍草黄，金天云物弄微凉。瓜田余蔓有荒垅，梨子压枝铺短墙。明月风烟如梦寐，平生亲旧隔湖湘。行行秋兴已孤绝，不忍更临山夕阳。
男儿四十未全老，便入林泉真自豪。明月清风非俗物，轻裘肥马谢儿曹。山中是处有黄菊，洛下谁家无白醪。想得秋来常日醉，伊川清浅石楼高。
风力萧萧吹短衣，茅檐霜日淡晖晖。天寒塞北雁行落，岁晚大梁书信稀。湖稻初舂云子白，家鸡正有藁头肥。割鲜炊黍寻前约，公事可来君不违。
客从潭府渡河梁，籍甚传夸静照堂。正苦穷年对尘土，坐令合眼梦湖湘。市门晓日鱼虾白，邻舍秋风橘柚黄。去马来舟争岁月，老僧元不下胡床。
醉卧人家久未曾，偶然樽俎对青灯。兵厨欲罄浮蛆瓮，馈妇初供醒酒冰。只见眼前人似月，岂知帘外雨如绳。浮云不负青春色，未觉新诗减杜陵。
浮蛆琰琰动春醅，张仲临津许鲙材。盐豉欲催莼菜熟，霜鳞未贯柳条来。日晴鱼网应曾晒，风软河冰必暂开。莫误晓窗占食指，仍须持取报章回。
云容天影水中摇，分坐船舷似小桥。联句敏于山吐月，举觞疾甚海吞潮。兴来活脔牛心熟，醉罢红𬬻鸭脚焦。公子翩翩得真意，马蹄尘里有嘉招。
暑轩无物洗烦蒸，百果凡材得我憎。藓井筠笼浸苍玉，金盘碧箸荐寒冰。田中谁问不纳履，坐上适来何处蝇。此理一杯分付与，我思明哲在东陵。
坡陀羸马暮云昏，苦忆兔园高帝孙。子舍芝兰皆可佩，后房桃李总能言。秋千门巷火新改，桑柘田园春向分。病酒相如在行役，梁王谁与共清樽。
争名朝市鱼千里，观道诗书豹一班。末俗风波尤浩渺，古人廉陛要跻攀。螗螂怒臂当车辙，鹦鹉能言著鏁关。顾我安知贤者事，松风永日下帘间。
马卿劝客且无喧，请以侍儿临酒樽。妆罢黄昏帘隔面，曲终清夜月当轩。弦弦不乱拨来往，字字如闻人语言。千古胡沙埋妙手，岂如桃李在中园。
传语濠州贤刺史，隔年诗债几时还。因循樽俎疏相见，弃掷光阴只等闲。心在青云故人处，身行红雨乱花间。遥知别后多狂醉，恼杀江南庾子山。
莫惜金钱买玉英，担头春老过清明。天香国艳不着意，诗社酒徒空得名。及此一时须痛饮，已拼三日作狂酲。濠州园里都开尽，肠断萧萧雨打声。
颍上相逢杏始青，尔来瓜垄有新耕。四时为岁已中半，万物得秋将老成。日永清风摇麈尾，夜阑飞雹落棋枰。两厅未觉过从数，政以顽疏累友生。
飘然一雨洒青春，九陌浄无车马尘。渐散紫烟笼帝阙，稍回晴日丽天津。花飞衣袖红香湿，柳拂鞍鞯绿色匀。管领风光唯痛饮，都城谁是得闲人。
赠我新诗许指瑕，令人失喜更惊嗟。清于夷则初秋律，美似芙蓉八月花。采菲直须论下体，炼金犹欲去寒沙。唐朝韩老夸张籍，定有云孙作世家。
南床高卧读逍遥，真感生来不易销。枕落梦魂飞蛱蝶，灯残风雨送芭蕉。永怀玉树埋尘土，何异蒙鸠挂苇苕。衣笐妆台蛛结网，可怜无以永今朝。
暮雪霏霏若撒盐，须知千陇麦纤纤。梦阑半枕听飘瓦，晓起高堂看入帘。剩与月明分夜砌，即成春溜滴晴檐。万金一醉张公子，莫道街头酒价添。
缓辔松阴不起尘，岚光经雨一番新。遥知数夜寻山宿，便是全家避世人。落日已迷烟际路，飞花还报洞中春。可怜不更寻源入，若见刘郎想问秦。
鬓发斑然潘骑省，腰围瘦尽沈东阳。茶瓯屡煮龙山白，酒椀希逢若下黄。乌角巾边簪钿朵，红银杯面冻糖霜。会须着意怜时物，看取年华不久芳。
才甫经年断来往，逢君车马慰秋思。幽兰被迳闻风早，薄雾乘空见月迟。每接雍容端自喜，交无早晚在相知。深惭借问谈经地，敢屈康成入绛帏。
南阳令尹振华镳，三月春风困柳条。携手河梁愁欲别，离魂芳草不胜招。壶觞调笑平民讼，宾客风流醉舞腰。若见贤如武侯者，为言来仕圣明朝。
邓侯过我解新鞿，潦倒犹能似旧时。西邑初除折腰尉，南陔常咏采兰诗。姓名已入飞龙榜，书信新传喜鹊知。何日家庭供一笑，绿衣便是老莱衣。
映日圆光万颗余，如观宝藏隔虾须。夜愁风起飘星去，晓喜天晴缀露珠。宫女拣枝模锦绣，论师持味比醍醐。欲收百斛供春酿，放出声名压酪奴。
朔雪萧萧映薄帏，梦回空觉泪痕稀。惊闻庭树鸟乌乐，知我江湖鸿雁归。拂榻喜开姜季被，上堂先着老莱衣。酒樽烟火长相近，酬劝从今更不违。
老杜文章擅一家，国风纯正不欹斜。帝阍悠邈开关键，虎穴深沈探爪牙。千古是非存史笔，百年忠义寄江花。潜知有意升堂室，独抱遗编校舛差。
诗翁琢句玉无瑕，淡墨稀行秋雁斜。读罢清风生麈尾，吟余新月度檐牙。自知拙学无师匠，要且强言遮眼花。笔力有余先示怯，真成句践胜夫差。
北海樽中忘日月，南山雾里晦文章。清朝不上九卿列，白发归来三径荒。车辙马蹄疏市井，花光竹影照门墙。人间荣辱无来路，万顷风烟一草堂。
诗礼不忘它日问，文章未觉古人疏。青云自致屠龙学，白首同归种树书。绿叶青阴啼鸟下，游丝飞絮落花余。无因常得杯中物，愿作鸱夷载属车。
圣学相期沧海头，当时各倚富春秋。班扬文字初无意，滕薛功名自不优。焦尾朱弦非众听，南山白石使人愁。传声为向扬州问，相忆犹能把酒不。
南极一星淮上老，承家令子气横秋。万端只要称心耳，五鼎何如委吏优。海燕催归人作社，江花欲动雨含愁。追思二十年前会，棠棣飘零叹鄂不。
造物生成嵇叔懒，好人容纵接舆狂。鸟飞鱼泳随高下，蚁集蜂衙听典常。母惜此儿长道路，兄嗟予弟困冰霜。酒壶自是华胥国，一醉从他四大忙。
月明犹在搭衣竿，晓踏台南路屈盘。驺子雨中先马去，村童烟外倚墙看。鸦啼宰木秋风急，鹭立渔船野水干。花似去年堪折赠，插花人去泪阑干。
满眼黄花慰索贫，可怜风物逐时新。范丹出后尘生釜，郭泰归来雨垫巾。偶有清樽供寿母，遂无余沥及他人。年丰酒价应须贱，为子明年作好春。
病癖无堪吾懒书，交亲情分岂能疏。深惭烟际两鸿雁，遗我罾中双鲤鱼。故国青山长极眼，今年白发不胜梳。几时得计休官去，笋叶裹茶同趁虚。
椎牛作社酒新𥬠，扶老将儿嬉陇头。木落人家见鸡犬，晓寒溪口在汀洲。无功可佩水苍玉，卒岁空思狐白裘。身到楚伧非屈宋，顾惭疏懒作悲秋。
晓踏骅骝傍古墙，北园同系紫游缰。主人情厚杯无算，别馆春深日正长。杨柳阴斜移坐晚，酴醾花暗染衣香。夜深恐触金吾禁，走马天街趁夕阳。
高哉孔孟如秋月，万古清光仰照临。千里特来求骥马，两生于此敌南金。文章最忌随人后，道德无多只本心。废轸断弦尘漠漠，起予惆怅伯牙琴。
细学梅花落晚风，忽翻柳絮下春空。家贫无酒愿邻富，官冷有田知岁丰。夜听枕边飘屋瓦，梦成江上打船篷。觉来幽鸟语声乐，疑在白鸥寒苇中。
白氏草堂元自葺，陶公三径不教荒。青蕉雨后开书卷，黄菊霜前碎鹄裳。落日看山凭曲槛，清风谈道据胡床。此来遂得归休意，却莫翻然起相汤。
襞积蓝光刻削成，主人题作正南屏。身更万事已头白，相对百年终眼青。烟雨数峰当隠几，林塘一带是中庭。红尘车马无因到，石壁松门本不扃。
欲雕佳句累层峦，深愧挥斤斲鼻端。作者七人俱老大，昂藏却立古衣冠。千年避世朝市改，万籁入松溪涧寒。我有号钟锁蛛网，何时对汝发清弹。
篁竹参天无人行，来游者多蹊自成。石屏重叠翡翠玉，莲荡宛转芙蓉城。世缘遮尽不到眼，幽事相引颇关情。一炉沈水坐终日，唤梦鹁鸪相应鸣。
藤树谁知先后生，万年相倚共枯荣。层台定自有天地，鼻祖已来传父兄。虎豹文章藏雾雨，龙蛇头角听雷声。何时暂取苍烟策，献与本朝优老成。
横阁晴虹渡石溪，几年钥锁镇瑶扉。洞中日月真长久，世上功名果是非。叱石元知牧羊在，烂柯应有看棋归。若逢白鹤来华表，识取当年丁令威。
固蒂深根且一邱，少时尝恐斧斤求。何人比拟明堂柱，几岁经营江汉洲。终以不才名四海，果然无祸阅千秋。空山万籁月明底，安得闲眠石枕头。
造物成形妙画工，地形咫尺远连空。蛟鼍出没三万顷，云雨纵横十二峰。清坐使人无俗气，闲来当暑起清风。诸山落木萧萧夜，醉梦江湖一叶中。
洞天名籍知第几，洞口诸峰苍翠堆。雕虎啸风斤斧去，飞廉吹雨晓烟回。日晴圭角升云气，月冷明珠割蚌胎。种玉田中饱春笋，仙人忆得早归来。
盖世英雄不自知，暮年初志各参差。南阳陇底卧龙日，北固樽前失箸时。霸主三分割天下，宗臣十倍胜曹丕。寒炉夜发尘书读，似覆输筹一局棋。
行役劳人望县斋，心如枯井喜尘埃。青灯帘外萧萧雨，破梦山根殷殷雷。新麦欲连天际好，浓云犹傍日边来。田歌已有丰年意，令尹眉头想豁开。
水牯从来犯稼苗，著绳只要鼻穿牢。行须万里无寸草，卧对十方同一槽。租税及时王事了，云山横笛月轮高。华亭浪说吹毛剑，不见全牛可下刀。
中叔风流映江左，当年桃李自光辉。看成佛屋上云雨，不忍学宫荒蕨薇。人物深藏青白眼，官联曾近赭黄衣。蛛丝柱后惠文暗，憔悴今乘别驾归。
伯氏文章足起家，雁行唯我乏芳华。不堪黄绶腰铜印，只合清江把钓车。缩项鱼肥炊稻饭，扶头酒熟卧芦花。吴儿何敢当伦比，或有离骚似景差。
善吟闺怨断人肠，二妙风流不可当。傅粉未归啼玉箸，吹笙无伴涩银篁。睡添乡梦客床冷，瘦尽腰围衣带长。天性少情诗亦少，羡他萧史与何郎。
闻说君家好弟兄，穷乡相见眼俱青。偶同一饭论三益，颇为诸生醉六经。山邑已催乘传马，晓窗犹共读书萤。霜花留得红妆面，酌尽斋中竹叶瓶。
清隠开山有胜缘，南山松竹上参天。擗开华岳三峰手，参得浮山九带禅。水鸟风林成佛事，粥鱼斋鼓到江船。异时折脚铛安稳，更种平湖十顷莲。
沙岸人家报急流，船官解缆正夷犹。震雷将雨度绝壑，远水粘天吞钓舟。甚欲去挥白羽箑，可堪更着紫茸裘。平生得意无人会，浩荡舂鉏且自由。
平生心赏建溪春，一邱风味极可人。香包解尽宝带胯，黑面碾出明窗尘。家园鹰爪改呕泠，官焙龙文常食陈。于公岁取壑源足，勿遣沙溪来乱真。
我观李侯作胡马，置我敕勒阴山下。惊沙随马欲暗天，千里绝足略眼跨。自当初驾沙苑丞，岂复更数将军霸。李侯今病发右臂，此图笔妙今无价。
自心海岸孤绝处，戒定慧香补陀伽。观身实相浄圣果，自度众生大悲愿。一一浮沤镜本空，八万四千垂手处。梦时捉得水中月，亲与猕猴观古镜。
圣慈悲愿观自在，海岸孤绝补陀岩。贯花缨络普庄严，度生如幻现微笑。有一众生起圆觉，即现三十二应身。壁立千仞无依倚，住空还以自念力。
圣慈悲愿观自在，小白花山住道场。海漩三昧觉澄圆，三十二应施无畏。有一众生发大心，愿度我身及舍识。万仞峰前撒手过，观音岂复异人乎。
补陀岩中大慈圣，沧浪石上观生死。南州么圣师子王，感梦白衣施无畏。梦回洒笔具光相，照镜还与我面同。当时若会照镜句，放下江南作闲客。
八万四千唯两臂，三十二应无来往。悲观一切造诸业，慈观诸业炽然住。清浄观时无本根，幻影重重蒙古佛。有能出世自观音，即受老翁无畏施。
大阿罗汉宾度罗，奉持末后如来印。日中一钵千家饭，处处作佛事饶益。以我身心五分香，作光明云雨大千。取火燃香世界主，能遍法界唯心办。
佛记一切贤圣众，皆以无为有差别。如来乃至阿罗汉，同入涅槃三昧海。二乘设不见此理，是则波旬颠倒想。稽首迦诺迦伐蹉，看花结印同无相。
驾羊超出风火宅，跨兔求度生死河。者乘如来初方便，自彻海漩三昧底。三乘如来悲愿力，身如光影现十方。持经不染文字相，是名第一离欲者。
斑斑之兽本山林，升堂入室作舆卫。小僧奉施军持水，弭耳来受救渴供。胸中猛虎自调服，是故异物成一家。我观阎浮提众生，同床猜忌若冰炭。
稽首具六波罗密，稽首得无生法忍。稽首佛敕久住世，稽首救世不倦者。天上人间福田施，心无高下依佛慧。遍与有情作功德，故受孔雀堕尾供。
能以一切声闻佛，能以法忍出世法。宴坐分身应十方，不取涅槃自饶益。伏住泥沙观止水，中有菩萨清凉月。无明风起作浪波，方会如来同觉海。
佛光影中大杜多，八万细行灭尘劳。爱护有情如眼目，胡奴来供滤水囊。手持白拂起清风，奉持所闻佛直指。小根魔子欲横戈，弓折箭尽皆消𫕥。
百和香中本无我，光透尘劳一一法。佛法本从空处起，炳然字义照太空。以此一香应发心，东方出日西方雨。我今稽首伐阇罗，是真离欲阿罗汉。
香醉山中夏木阴，来禽磊磊承风雾。山鸟冲飞堕圣前，小僧澡雪羞时供。胡奴知是说法时，故奉金炉听时事。有说法相无言说，无说无闻是真说。
庞眉寂默坐空禅，万年一念无缘促。手珠犹作奢摩他，寄迹普贤修万行。梵天来献瑜伽具，问人亲见世尊来。拨开眉目示梵王，诸天皆得法眼浄。
一身入定多身出，屈申臂顷四天下。如世箧藏诸有物，及以丝缕舞工木。小儿赞叹或恐怖，耆老智者但袖手。佛说神通方便力，度脱众生具功德。
四十九年大教主，波旬请故入涅槃。佛身常寻法界住，非其境界故不见。未法众生鲜福田，众魔染衣汗戒律。稽首那迦住世间，令我常生遇佛想。
如来宝仗降魔相，慈悲威怒震十方。毒龙帖耳收雷霆，逆鳞可摩若家狗。我法未尝恼众生，不令肆毒生恐怖。但以本来悲愿力，情与无情共一家。
八万四千宝浮图，不如一念心清浄。惟此有相擅施福，三涂八难所依怙。佛以一花示迦叶，笑中有刀世不解。而以法尽付诸人，深藏宝骨待梅里。
万山相倚碧巑岏，灵鹫一峰圣贤宅。如来往昔经行处，林泉鸟兽皆逆向。清浄眷属千五百，无日不闻钟磬音。阎浮提中大福田，莲花会上菩提记。
持轴山中大慈圣，普应诸供作佛事。虽设大铃金刚杵，如世休马櫜弓矢。龙女来献九渊珠，无心奉施无心受。清浄之众见寻常，相视还如土木偶。
往在江南住竹山，道人两岁三来访。听风听雨看成龙，牛羊折角入朝饷。简州城东刮地寒，手种檀栾三两竿。竹成要作无孔笛，若有灵龟一任钻。
清扬巧笑倾人城，骄气矜色增我慢。无始时来生死趣，八万苦业所依止。皮肤落尽露拴索，一切虚诳法现前。不见全牛可下刀，无垢光明本三昧。
终日忙忙本圆觉，只为魔强令法弱。不疑更问决疑龟，无病还求除病药。昔人梦中见捕逐，两手无绳元自缚。黄鹂临梦啼一声，白日当窗始知错。
弥陀愿满众生界，众生界是本来心。良由自心取自心，往来西方极乐国。𫏐时敛念门户开，处处文殊入普贤。亲见本身无量寿，情与无情成正觉。
石公来斲鼻端尘，无手人来斧凿亲。白牯狸奴心即佛，铜睛虎眼主中宾。自携瓶去沽村酒，幻著衫来作主人。万里相看如对面，死心寮里有清新。
惜丝不肯织宫鞋，花月仙人谪下来。河伯借泥封玉腕，风神翻浪沃香腮。无房不许僧归宿，有盖尝令鹭自开。何事冤他结青女，一朝收拾付尘灰。
薄宦飘然笑漫郎，瑟洲花草弄幽芳。莫教景物添春色，转觉山川是异乡。南北峰岩空入梦，短长亭舍自相望。湖边山寺清明后，相见兰开禊水香。
灏气才中兔魄圆，众躔韬彩独娟娟。魏宫乌绕空枝上，汉苑桐凋露井前。金液万重涵渤海，玉沙千里对江边。遥知此夕多情思，三级萧台枕碧涟。
万劫千峰绕座隅，一泓澄澈见游鱼。谁家栏槛烟云里，坐我潇湘水墨图。人物度桥疑海市，楼台拍水信蓬壶。潺湲枕底催乡梦，双井溪头有旧庐。
复殿重楼堕杳冥，故基乔木尚峥嵘。银河不改三千尺，铁马曾经十万兵。华表故应终化鹤，谪仙未解独骑鲸。林泉一二儿童旧，白发衰颜只自惊。
古洞深沉白昼间，烟霞出没绝尘寰。落红满地花初歇，啼鸟一声春自闲。丹灶苔荒仙去远，松坛月冷鹤飞还。我来几欲重登眺，削壁题诗兴不悭。
石磴层层鸟道斜，仙家楼阁锁烟霞。丹砂已化黄金鼎，玉洞犹开白鹤花。铁简有云神永护，金钟无韵鬼曾楂。洞天福地阴阳合，胜事留传岂浪夸。
因循不到此江头，匹马黄埃三十秋。旧舍只今人共老，清波常与月分流。羡君潇洒成佳趣，感我凄凉念旧游。沽酒买鱼终不负，何时相与泛扁舟。
玉笥山前大白峰，望仙桥下水溶溶。前溪流水后溪月，五步白云三步松。半夜珮环朝上阙，插天楼阁度疏钟。梦余仿佛钧天奏，如在蓬莱第几重。
太华峰头玉井莲，开花十丈藕如船。冷比雪霜甘比蜜，一片入口沉疴痊。我欲求之不惮远，青壁无路难夤缘。安得长梯上摘食，下种七泽根株连。
十月北风燕草黄，燕人马肥弓力强。虎皮裁鞍雕羽箭，射杀山阴双白狼。青毡帐高雪不湿，击鼓传觞令行急。戎王半醉拥貂裘，昭君犹抱琵琶泣。
五老天然一会闲，太平时节振儒冠。相君于理回天诏，辅国驱夷立塞桓。妖术图奸梁木坏，党碑雷震雹冰寒。丹心忠厚来安泰，惠泽垂流仰止看。
日转溪山几百遭，厌闻虎啸与猿号。笙歌忽把二天酒，风雨犹惊三峡涛。已作齐民寻要术，安能痛饮读离骚。看君自是青田质，清唳犹堪彻九皋。
渭城杨柳已青青，强住行人听渭城。不问使车归路远，且从樽酒满杯倾。相逢洮塞休兵后，此去秦州照眼明。若立螭头借前箸，且教充国事春耕。
大帝仙乡列圣曹，蓬山分命镇波涛。瑶台影蘸天心冷，贝阙光浮海面高。五色灵霜浮玉籁，九清明月射金鳌。东方曼倩曾来此，偷折林中数颗桃。
丹雘鲜鲜郡郭西，檐牙高啄翠云齐。地形旧压重城峻，天势初围叠嶂低。晚市浮烟生万瓦，晓窗寒日度双溪。庭前更有青松路，岂似桃源使客迷。
昔日对面隔千里，如今万里弥相亲。寂寥滋味同斋粥，快恬谈谐契主宾。室内许谁参化女，眼中休去觅瞳人。东西南北难藏处，金色头陀笑转新。
江水冥冥沙石阴，一舸行尽春已深。浪花绿蔓曳锦带，短芦刺水抽玉簪。饥鱼未沈波面筒，小舫正横溪上风。清辉濯尽远山碧，白鸟飞入苍烟丛。
亭扁江西太史诗，名垂诗逸几经时。聿来芹泮三章古，成此花封一段奇。翠琰影磨峰崒嵂，英辞光动水涟漪。先生多少凭栏思，寄径蓬山与凤池。
治非知务功何有，见必先几义始精。饭放不应论齿决，水来安可病渠成。高才况自当名世，大业终期至太平。可惜良时难再得，东山应不负苍生。
洋洋百里起呕吟，惠化熏陶谷水阴。明月诗函三岛秀，清风曲奏一堂深。武城浪说言游道，单父休夸子贱音。政敏谁知过齐国，想君真得古人心。
俗易风移古道还，县斋叠石作三山。因怜席上红尘少，赢得壶中白日闲。想见六鳌擎水下，坐看双鹤落云间。何须更叩黄金阙，只此幽亭是玉关。
画阁峨然冠翠峦，更占艮地特巑岏。晓窗高揖东风暖，夜幕低垂北斗寒。突兀状惊青蜃吐，徘徊势若老龙蟠。嗟予劲节非徐子，那得陈侯一榻看。
画堂重构一湖中，更述民思渤海公。自昔三年留惠政，至今百里诵清风。波间𨺗觉欢声别，陌上新传乐事同。从此邦人转怀德，悠悠谷水几时穷。
平湖十顷水汪洋，得意茅斋且屈藏。园种小桃今结子，池栽翠芰更闻香。六龟已兆千年瑞，双鹤看呈八月祥。居此倏然忘世味，此心尤懒去龙阳。
扬子江头杨柳春，衣冠南渡多崩奔。柳条弄色不忍见，东西南北更堪论。谁谓他乡各异县，岂知流落复相见。青春作伴好还乡，为问淮南米贵贱。
紫泥封诏出蓬莱，且指东南倚宪台。千里忽惊霜斧去，百城争望锦衣来。浙江气象心先到，吴俗奸媮胆欲摧。天姥旧山还好在，应寻乡老一裴徊。
寺压高台最上头，一亭新就得清游。天连远岫交相碧，地枕长江分外幽。烟际晴光浑不断，望中诗思浩难收。公余幸有宾朋乐，聊把狂篇索唱酬。
妙意其谁运大钧，玲珑奥室辟天真。斗临北地精初结，龙去丹霄穴未湮。洪造故教虚待物，良辰赢得乐同民。我来禊有自然兴，岂羡兰亭曲水滨。
杜云姜被每相思，物换星移又一期。知汝再寻鹦鹉赋，起予深念鹡鸰诗。山寒久厌猿啼苦，水阔那堪雁到迟。好约春风共携手，玉壶沽酒系青丝。
青山招隠桂丛高，五十年来姓字逃。春雨晴时星欲洗，晚雷殷处水生涛。关门不锁空玄室，花径无媒自碧桃。安得飘飖尘外事，胡麻白日饭吾曹。
日月天回十二章，诏移清跸幸胶庠。六龙稳转桥门曲，多士横穿锦仗行。俎豆威仪瞻阙里，东西风教自周王。太平谁谓初无象，四海形容在一堂。
火老金柔尚伏藏，快风收雨送新凉。人随竹马来方盛，酒入莲筒特地香。春草与谁占梦句，白云空自颂觥觞。欲知此日公之乐，正喜西城息亢阳。
负郭萧然筑短墙，北山隠几意悠长。静看青草随时换，笑问白云何事忙。范蠡浮家终觉晚，刘伶荷锸信非狂。楮冠布褐安吾分，那有移文到草堂。
百里常淹展骥材，除书远自九天来。绿油车上扬旌去，画鹢舟中叠鼓催。桂岭花光纷似雪，荔江波色渌如苔。讼庭尘满无留事，惟伴登临燕席开。
东南山水古驰名，合与骚人养性灵。秋色欲归云转白，潮痕不到草常青。岩房避暑堪长往，桂楫浮春几度经。何事深思无暇日，宿猿崖近狎鸥汀。
临风眺远夕阳开，雁阵横江一送哀。为感千秋森棨戟，不知何处是蓬莱。谪仙豪放空余韵，小杜风流擅治才。数点烟波今古思，尊前黄菊几低徊。
诗礼当年学此亭，先生题作义方名。岂知天诏加褒美，冥合君言被宠荣。银组郎曹新进秩，彩衣子舍贵专城。一门忠孝谁能继，官荫恩先及弟兄。
罢归关令存遗宅，羽驾真人有旧丘。水石自含仙气爽，烟云常许世人游。悠悠天道推终始，扰扰尘缨滞去留。君看一官容易舍，老来栖止占山陬。
休说神仙事眇茫，出游尘世且和光。谁知今日真栖地，便是他年羽化乡。朝罢玉坛云满袖，梦回金阙月侵廊。兹游似觉青冥上，隠隠微闻咏洞章。
黄帝乘云至帝乡，空留辙迹锁穹苍。茫茫丹鼎知何在，曳曳霓旌不可望。乞得溪山增气象，真成草木被恩光。我来睇目凭栏久，是可无情忆楚襄。
百年日月马上过，赢得闲中可理生。绛阙清都非渺漠，寸田尺宅得经营。默存长使三宫在，急守须防五岳倾。他日功成定仙去，愿随风驭到蓬瀛。
璧月尘昏琼树秋，无从百媚一回眸。荼蘼香度梅妆冷，鹦鹉声低玉笛幽。吐袖但能知祸水，逢春辄莫上迷楼。归来安守无盐女，不宠无惊共白头。
罗仙一去二百载，马迹飞桥今尚存。鹤驭不为缑氏岭，桃花空出武陵源。千年光景驰驹隙，三级波涛透禹门。欲见此翁论此事，夜深无梦入庄魂。
忆昔东班贺紫宸，和风佳气浄无尘。龙墀初下觚棱日，雉扇齐开玉座春。接武九霄曾近侍，投荒三载作流人。穷通忤合虽天理，俯仰寻思不为身。
狼山青青迹已陈，惟余楼阁向南薰。蓬瀛气象群峰在，吴楚封疆一水分。野色西南平接日，潮声东北怒穿云。登临更有超然兴，回首尘埃不足云。
少年踊跃希卿宰，迟晚徒思老江海。吾道淹衰发渐凋，壮图销铄田今买。文苑锋铓稍收戢，醉乡朋旧多携解。唯有愤世嫉邪心，自计终天不能改。
东家卖儿价何卑，西家弃妇声更悲。得钱未足三日饱，既别岂有归来时。山如高城路如线，回首难言泪盈面。蝼蚁沟渠处处同，短长不复能相见。
昨日良人死穷独，粮空子幼身自哭。卖衣葬罢急谋嫁，富翁立待封居屋。夫妻寒贱恩亦深，缞麻终制非无心。饥肠雷鸣无可奈，礼法虽存何足赖。
苏相东归施不妄，栾公得位言何壮。恩雠必报真丈夫，不苟而已焉知余。浮生百岁飘风速，胡为顾慕甘侵辱。道之至实先吾身，纷纷毁誉何足闻。
云垂四山泼墨浓，风怒发屋茅遮空。征人不安纸盖下，猛雨迸射邮亭中。厩兵色动牵马出，惟恐摧压伤仪同。吾衣敝薄未免湿，今夜何处还张烘。
古人已往知无奈，犹被后人兴蠹颣。前亦人焉后亦人，患自口强心不逮。扬雄比孟必有辨，马卿慕蔺良足怪。未充志气徒好名，醇醪岂不因糟胾。
山翁种树不差择，桃李无穷杂松柏。风吹阳和入芳根，万白千红映苍碧。猴藏鸟啄人恣窥，桃李实熟无完枝。由来未可论坚脆，松柏材成斧斤至。
夜闻黥徒叹行苦，传檄驰符渺无数。霜晨雨夕常疾驱，鬼魅豺虎何山无。寝兴顺时岂不欲，简书可畏鞭刑毒。儒讥冗食知谓谁，我非浪费官家粟。
山人何事忽伸眉，新得陈王七步诗。题是船斋高咏后，开当寒谷带经时。仁风坐使群心动，健笔潜将暖律移。砚席久荒青案乏，报酬非称更惭迟。
忧来无处寄深思，也拟春秋也作诗。空役肺肠添故纸，有何勋烈补明时。身唯蓬荜行将老，志似嵩丘永不移。谁使翰林东道主，肯敷余论悯衰迟。
七年前已到松溪，不虑重经有此时。寒苦惯为穷进士，清高长羡病禅师。云山契分输今日，香火因缘叹夙期。庭柏森森秋实在，向来尘想误多疑。
偶入重城坐客堂，年年风味只荒凉。春花秋月各无味，晚鼓晓钟俱断肠。别恨不堪诗控引，高情犹赖酒分张。著书耕钓平生事，梦寐西村五亩桑。
河梁东度送征鞭，屈指闽荒路二千。难向解携无一语，再思重见尚三年。高堂上寿今谁及，白屋青衫合自怜。努力官箴莫轻堕，清时无善不登延。
太学诸生初入官，绿衣新尉古余干。科场得志已容易，下邑徒劳不足难。萑泽察奸行缭绕，缿厅参论坐盘桓。羽仪更养文章去，他日云天见孔鸾。
奉天桥下水汤汤，桥上征人破晓光。秋色稍能禁暑气，客愁终欲害离肠。遭逢未入千年会，穷苦犹为此日忙。笑杀壶公祠畔路，又随尘土过仙乡。
建康学士注鱼虫，枹罕兵官策守攻。此日精勤徒有得，异时荣盛各成空。吾能委曲谋田上，君乃呻吟厌旅中。故国他乡俱未快，劳生何事不齐同。
邂逅过从两载强，诗书存问满藜床。光荣得路谁非友，道义心知独不忘。圣代君才多勉勉，中年吾发已苍苍。牙弦自此聊停缓，万里穷山隔帝乡。
事物无穷世路长，人生聚散亦堪伤。寒暄旦暮年年急，尘土风波处处忙。我马欲冲梁苑雪，君帆先犯楚天霜。交情若是存悠久，定有音书入帝乡。
两槛中间风脚横，解衣铺簟近南荣。曦光欲堕已睡熟，斗柄转斜才梦惊。方恨此时无月色，未知何处有蚊声。尘埃恶热明朝路，会为今宵动旅情。
未定荣华与退休，三年四度过洪州。红尘白日知何得，西去东归不自由。一带好山谁旧隠，百端闲事我新忧。可能石马亭边路，见客区区到白头。
仙李枝条万国分，陇西旧望道家孙。曾经二十载还往，忽过七千余晓昏。人落九泉无可奈，诗存古壁更休论。困穷辞气君偏爱，太息南征返北辕。
西斋共学昔辛勤，一别侵寻十四春。此日科场还似梦，旧时书屋已成尘。文章不鬭钱财福，贫病长依寂寞滨。相值酒边当取醉，大家忘却困穷身。
百年长短有愁兼，世味如今岂足沾。客路无聊贫苒苒，春风相值病厌厌。辞章漫与前贤并，气调终遭俗士嫌。安得一廛闲散去，耕桑吟醉似陶潜。
晓风吹雨北园开，追逐双旌踏翠苔。芍药一栏霞上锦，嫩荷千片玉流杯。多年架阁游春兴，此日关防感物才。花不能言草成恨，故应知我偶然来。
文高只合论钱神，屈膝须防望贵尘。轩冕未来应有命，丘园随分亦安身。山樵水钓心常逸，夜坐朝耕乐更均。嗟我久怀农圃计，何时操耒即相亲。
金陵春水解归舟，重到金陵恰仲秋。世路已衔奔走恨，风光更引别离愁。支持事变何由办，叹息安闲不易求。衹有北山长好在，为余频上冶城头。
二年来往南丰路，饱听乡民说县丞。刚果已如秋汉鹗，洁清仍似玉壶水。室无奸吏纵横入，门有书生旦暮登。何事廉车帷幕厚，不将高位待贤能。
几年奔走背农桑，半世归来只感伤。蛇足画成曾失酒，古书看遍却亡羊。一廛席屦何从受，三径园庐已就荒。犹赖比邻贤父老，许同飞鸒贼余粮。
彬树湖前流水远，石城街左乱山苍。滩深潭浅无由问，竹秀松枯不可常。物理自应随变动，道心聊欲寄存亡。唯君坐占忘言境，珍重诗编与酒觞。
五亩之园未种桑，自怜疏懒致财伤。稻粱只是同鸡鹜，皮鞟徒劳胜犬羊。敢羡苏秦终富贵，正忧郗鉴遇饥荒。遭承若值开元日，何恤东南万里粮。
茂林修竹旧时乡，争得安闲两鬓苍。长忆樵渔有山涧，岂论勋业到旗常。儿童好在今初见，故旧寻来半已亡。此意不堪频念虑，便倾襟抱付深觞。
百年此地有维桑，后庆唯公免物伤。早岁懿文如𬸚𬸦，一生纯德似羔羊。人推奥学追三箧，自许宽巾贮八荒。冷笑村田诸父老，满胸茅塞只赀粮。
好德年高富且康，就中多福荷穹苍。吟哦有得能千首，议论无穷只五常。此日乡闾获矜式，异时风化免销亡。嗟余欲买西邻住，岁为先生祝寿觞。
邮签初发去年书，叹息贫穷未破除。乞食君方如槛虎，贼粮我亦似卑居。有求自恨伤生酷，多难谁能虑事疏。同病相忧古来语，此情今日好欷歔。
九秋未尽六秋穷，露冷风高爽气雄。无事日成多事过，故乡身与异乡同。心随酒盏归愁外，眼对时花到梦中。鸿雁已南吾渐北，自怜安稳愧庞公。
上国辉光不许观，故园岑寂且闲眠。无心自可齐穷达，有口皆能论圣贤。百本柔桑绕茅屋，一陂清水灌沙田。余生饱暖聊依此，岂有高风远市廛。
门外水渠鸣漉漉，屋头桐叶落翩翩。向来苦旱难寻井，及此愁霖易怨天。数盏旧藏真糯液，一盘初烂壮牛肩。故人忙迫城隍远，独息书床又醉眠。
乡信迢迢出旧山，琴心先落断弦间。数行文字传新事，几段悲欢破客颜。闻喜竹林经雪好，想怜溪水逐年闲。征衫有泪归无计，一夜穷魂趁梦还。
彦伦门外旧城墙，雉堞崩销草木荒。人物已成尘土去，风烟犹与岁时长。绿衫科第何曾贵，白发诗书不可常。平昔往还吾亦预，经过此日倍凄凉。
田泥涣烂鳅怀子，圃垄肥腴菜长心。僧镬纵然忘忌讳，书刀何忍屡残淫。村渔不逊财难动，澍雨无端草易深。拘束学官懒复懒，坐愁佳约未能寻。
霜风吹背出皇都，大笑回头谢酒垆。楚国但闻悲弃璞，鲁门那复辨真儒。百年风槩文终在，一世光荣意已无。乞得耕桑了疏野，太平何害有潜夫。
衣无罗绮且贫清，口有诗书亦性灵。论客须多如反寇，笑爷帽破似穷伶。园中果熟心先动，案上杯传眼更青。钗拟荆枝裙拟布，暮年吾活正凋零。
三月山城叹旅穷，冷看豪士振浇风。送花盘上春情重，卖酒垆前醉魄雄。钟鼓聒眠崇佛庙，绮罗争路拜神宫。此怀若向林泉说，又落仙翁大笑中。
早年辛苦待飞翻，翅折无因达九关。更使襟灵憎市井，足知缘分在云山。谁怜古学长无用，自幸余生且就闲。多谢鹿鸣筵上友，解传诗句慰衰颜。
羡君肝胆壮难攀，不厌长安出入关。探穴定期收虎子，采薇宁暇顾西山。盱衡自庆千年运，冷笑人求一日闲。乃肯题诗寄空谷，的于游旧有温颜。
中林独往寡襟期，祗与耕桑治町畦。迟晚识君真幸会，生平于世似分携。未能捧履师黄石，且欲同歌效紫溪。郡阁郊园遥百里，未妨怀寄屡封题。
贵池亭下浪如山，触拨愁根阻檝间。眼为故人成北望，梦知乡路数东还。此生太半沦忧患，万事何时脱险艰。不敢临流更窥影，便疑秋鬓已斑斑。
两州三载屈参卿，百里初来福困甿。无处不思逃浊暗，此邦何幸得贤明。后生智足科防密，凶岁财伤性命轻。能为爱人忘富贵，岂徒循吏有佳声。
溪光清媚四山稠，十五年前记薄游。茆屋读书风满座，野桥寻酒月当头。身名不分轻如梦，甲历谁令过若流。此地主人相问否，一廛今带百端忧。
未读陶诗已爱闲，自从能读转思山。烟霞合定徘徊分，尘土刚侵勉强颜。伊昔有人安白屋，祗今何事慕青纶。披蓑戴笠终当去，更在规谋俛仰间。
西山东下古池隍，增饰依稀问晚唐。平世但严民筦钥，乱时曾是贼金汤。春归旧堞多芳草，鸟聚荒陴正夕阳。也欲登临赋风物，自怜才笔厌忧伤。
秋来风味苦阑珊，偶为繁红略据鞍。何处更期征雁过，祗今聊作故人看。三冬已至休争气，九月将残未觉寒。自有荣华趁时节，免将憔悴惜幽兰。
小雨遮空意未回，轻风迎夜势初来。青楼月好人何在，锦帐灯寒扇自开。四七功名真土芥，一千期运亦烟埃。会须放纵云雷手，不到人间有剩才。
耳外蜩螗响切才，眼前冈麓秀环回。曦光堕地收风尽，云脚遮山送雨来。长恐易成多事恨，可怜难见绝尘才。何由上得昆仑顶，试使烦襟磊落开。
事变纷纷不可防，祇应人世恶忧伤。高情易与时风背，远虑空为智士忙。感古有怀成戚戚，就书图活得遑遑。贫穷到处乖悰况，不但他乡异故乡。
一上高亭一惨然，飘流无状见风烟。林泉本是侬家分，衣食刚为此世牵。流水岭云能自得，樵歌谷响远相连。来时祇恐禽鱼笑，掩敛南华第一篇。
寄食官斋过一期，登临容易此阶梯。四时光景非无乐，千里忧伤却自迷。旷望可能舒感慨，幽吟长是写酸嘶。从今风物多清暇，免被书生掩泪题。
二年来作旅行人，节物相逢但感情。彭蠡湖边看竞渡，𪭢阳山畔过清明。游神杳默皆愁意，倾耳寻常得恨声。若有桑麻三亩地，肯将高迹学蓬萍。
湓江湛湛照𬮱阇，庐岳蟠蟠荫郭郛。此地一官虽郁屈，异人当日亦踟蹰。元规楼下随红旆，居易祠前看白须。才调似君真不薄，有诗无吝寄云夫。
郡南郡北叫呼间，砚席相望聚首难。笑我性灵偏忍饿，怜君风韵似无官。傥来富贵能多与，不朽文章倍好看。莫怪参寻颇疏缓，鞋穿衣薄怯霜寒。
三年频说狱空虚，叹息贤才治有余。晓踏府尘铃窅眇，夜吟庭月树扶疏。尚微官职人皆有，已大精神众不如。努力无忘建功业，秃毫他日为君书。
去年三月出京关，汴水东奔不可宽。今岁此时还逆旅，牡丹开尽未曾看。春风祇管添须发，世事争来触肺肝。传语百忧休恣横，已因泉石著南冠。
不得经纶辅太平，枉于天地荷生成。少如贾谊频垂涕，老似樊须请学耕。醉舞或将猴共势，饥吟时与蚓同声。若教眼底不识字，应已脱除穷困名。
野客西来意绪劳，为停征棹到亭皋。湖山气象皆清旷，名利襟怀自郁陶。晓市鱼多腥万鼻，晚波风健趁千艘。高情未有分张处，愁诵山移一两遭。
凤凰亭上倚层轩，桃李分香到几筵。曾与故人同一饮，试思前事已三年。歌懽旧兴知何在，衰飒新愁祇自怜。纵使春风容病迹，亦贪窗下枕书眠。
三见梅花似故人，楚乡春是洛阳春。蘸杯酒意枝枝重，入笔诗情处处新。南野幽林寻去远，西园高树绕来频。无心草木穷山里，还解遭逢侍从臣。
韦君德政满洪州，去后无人更讲求。帝子骄奢起高阁，到今连岁为增修。座中箫鼓来无定，槛外帆樯过不休。惆怅幽怀谁与问，水长山远总关愁。
劳佚由来命不同，悠悠身事几时穷。学能爱日终无补，愁解迎春却有功。千虑漫游言语外，寸心常在苦辛中。故应樽酒怜憔悴，会借书边醉颊红。
春来未苦狂风雨，初见云雷气象豪。合杂忽如乔岳倒，迷冥不辨九天高。林峦偃亚传雄韵，沟涧苍茫起怒涛。花卉一空何足问，且欣余润入耕皋。
东田嶂下古荒村，又向荆榛占一坟。寒苦到今初是了，荣枯从此更休分。棺旁乳女随遗褓，膝下亡男恨白云。共系人间酸鼻事，欲言聊复泪纷纷。
凄凉三十六青春，叹息从人只累身。内外诸门方破碎，初终两姓却沉沦。平生尚未谙奢泰，已病犹能强补纫。便向夜台逢考妣，应传同气各邅迍。
江州双酎到篱东，快杀陶家寂寞翁。田野放怀容易老，篇章写意敢言工。渐生耳外熏烘热，转觉杯间潋滟空。何必篮舆依五柳，久来身世醉乡中。
七十年华已半除，新春犹复感穷途。肠便酒味虽如旧，眼对花枝只似无。计划但求闲次第，文章知是枉功夫。满城灯火笙歌沸，独访东山宿佛图。
借得篮舆便出城，山光门外望西行。昨宵偶雨路尘少，今日好风林霭轻。有竹人家庭院秀，避驺樵客面颜生。溪田桥北驼鞍岭，犹记当年志未平。
十五年前胆气麤，拟将文字换金珠。科场委顿成何事，耕稼辛勤落晚途。累岁不曾言石磴，居山空道有茅庐。今朝碧涧潺湲响，若不因公得听无。
高丛猎猎画檐西，曾听寒声惨淡吹。午枕有怀疏雨后，夜灯无语恶风时。二年成别应多恨，此日凭高动所思。人世不堪谋虑远，眼前容易得伤悲。
游源驿里壁间诗，去岁经过一览时。客子面皮真铁铸，闲人公论是灵旗。有谁谑浪慵开口，只我哀怜为敛眉。多谢县侯新荡涤，从今莫恨放行迟。
池塘春草夏仍多，更照层林发翠波。到处风光长好在，座中愁客奈情何。眼随高鸟寻乡思，手把闲书养睡魔。谁使早蝉能触拨，新声来与断肠和。
君作王官效众儒，尚逢廊庙有为初。尘中白日虽牵逼，笔下清风肯破除。欲去定成贤者隠，未归尝与俗流疏。人生到处随荣愿，何必江湖胜漆沮。
追送城东但立谈，当时惜别恨𬴂骖。一封消息难频到，千里倾思只坐谙。知有才谋当奋发，岂于州县却悲惭。为文尚喜多余暇，寄我新诗似渭南。
客过蒙城日欲曛，更寻祠馆拜遗真。文章昔已悲衰世，香火今谁望俗人。诸子异端争土苴，千秋余乱见缘因。祗应叔夜轻狂辈，未是先生入室宾。
不见铜陵唱和翁，相望三度叹秋风。商量难得樽罍共，存问空烦简札通。馿上阆仙邀苦思，草中田子建微功。明年官满当携手，未定韩郎耳便聋。
未老先斑岂自由，可怜蒲柳易惊秋。不缘迁染应非俗，若有梯媒必是愁。老虱纵嫌相间别，素丝何害共风流。尘劳兴味吾谙尽，肯似豪人讳白头。
黄河东背贺兰山，回望尘沙万里宽。土地久传戎种姓，人民还笑汉衣冠。军中意气谁先得，史上功名我惯看。何日归来谈将略，转吾愁面入忻懽。
酉寻行甫戌已见，夜候显翁朝乃来。隔树鸣蝉休聒耳，满樽浮蚁且衔杯。多忧莫道无由解，一醉从初不用催。传语群书未乖间，只今相忆尚须回。
不见诸兄十载稀，重来问事只伤悲。一家未有中兴地，两地皆成永感时。道在莫亏清白业，力微空赋鹡鸰诗。吾门旧庆天如报，会向层霄得桂枝。
偶向林间寄病躯，七看圆缺印蟾蜍。何言雾隠南山豹，只得人怜涸辙鱼。衮衮光阴添一梦，劳劳精干落群书。扬雄若有闲名在，此地曾经寂寞居。
野客辞乡道转孤，祗于愁上进工夫。乞衣借食亏豪气，弄笔翻书滞壮图。三径未成真隠约，五穷争现主人迂。南归漫过庚桑国，不得留参鞅掌徒。
千里归来尽苦辛，见君依旧自由身。始知绝学无文者，胜却翻书弄笔人。案上方经闲白日，门前车马漫红尘。半轩风竹一樽酒，冷笑世途争富贫。
东冈西下古墩头，草木风烟事事幽。畦垅弯环延果菜，笭箵参互献鱼鳅。常开夜户夸无寇，竞拨香醅贺有秋。愿定此居犹未得，岂堪侥幸望公侯。
天禄空虚土运崩，匹夫徒手起欃枪。还将有限骁雄力，换得无穷跋扈名。已是用心贪祸乱，尚何颜面见升平。丹青此日凝埃色，尚似忧惭问罪兵。
少年秋赋险横飞，晚去从军脱布衣。只见乡评推孝行，岂知俗效在兵机。黄云古渭边烽断，春草临洮战马肥。了取功名上麟阁，莫因昼锦苦思归。
手把封题又惨然，坐惊新句俊翩翩。穷通可是俱关命，聚散由来亦系天。此日未逃衰俗口，几时真及古人肩。一樽酩酊难频共，况望青绫被底眠。
见说东征计决然，梦魂迎马去翩翩。遥怜迢递荒村路，幸对温和此日天。意厚但青贫友眼，装轻肯赤仆夫肩。书编酒盏蒲团坐，预拟中宵未放眠。
已作醉乡贫户限，更逢诗匠恶穿裁。王弘一酎何曾送，崔立千篇不住来。枕上精神难托梦，床头卷轴易成堆。贺兰溪上如归去，省得衰翁合勺才。
茅屋分携但偶然，蟾光今已十回圆。自存交分长长在，不用音书叠叠传。无术入时犹是命，有身多病岂非天。倦游已作南归计，只待槐梢沸早蝉。
庾岭前头梅散漫，灊山东下水漼溰。二年时节俱为客，千里家山各未归。俛睫游从真丑谬，方头言论易乖违。人间胜事知多少，专把凄凉属布衣。
东游西上但差参，寒饿催躯失本心。多难有言悲运命，厌贫无意惜光阴。穷通未定功名主，疾病能将少壮侵。故国渔樵应可入，寄声先为问云林。
当年勇慕古人风，坎𡒄无由到泽宫。力命不容相鬭竞，光阴从此便和同。身如孟氏兼三乐，家似昌黎厌五穷。莫为明时颇惆怅，著书亦是济时功。
匹马辞家腊雪初，二年名姓入铨书。熊罴帅府招韩愈，邑里经筵失仲舒。稳把声荣收雨露，冷看交旧厌沟渠。蓝衣定有夸乡日，为到耕村问溺沮。
春雷动地竹牙生，社雨淋冈蕨臂擎。田野杯盘容我饱，牛羊鼎俎为谁荣。能无智虑随天转，未有工夫与俗争。苦忆南园江健令，解于忙处用闲情。
解于忙处用闲情，绝口多财与美名。剥啄至门方就枕，毕逋归树却催耕。烧香事佛人俱佞，曳屣歌诗我亦清。笋蕨又芳春酒冽，相思何计可同倾。
辽海沈沈信息稀，苍松枯尽草侵扉。楼台有字知年岁，城郭无人辨是非。像座风轻蛛作网，醮坛春老藓成围。道翁久蓄瑶琴意，莫为闲名取次挥。
冷雨迷蒙懒举头，望中恐得故乡愁。梅经旧腊香犹在，水被东风冻已收。鸟喜春和纷格磔，马嫌泥滑转夷犹。人生祇有安居好，可奈安居不易求。
采采新英出远冈，生香不断冷垂浆。地神手老皮先紫，山鬼肠饥色更苍。野馔自宜清品味，世情谁识淡馨香。旧林春草盘飧惯，忆共邻翁踞坐尝。
秋堂灯烛夜辉辉，照我书边泪湿衣。何术更堪图惬快，平生已是足乖违。悠悠客路和愁往，杳杳青山借梦归。虫响风鸣俱有恨，惊残二十七年非。
槛前清沼一奁披，墙外横山百马肥。长使座中知爽气，岂烦天际问修眉。留宾出酒人皆喜，不语看云众未知。饶借俗儒谭尔雅，主公偏重谢家诗。
轩昂不肯事雕锼，放却名缰已十秋。举世有为皆负累，百年无闷更何求。长驱好意归吟笔，笑领真风贮酒瓯。嫌我生涯非濩落，纸编寒夜困灯油。
李杜是非张相国，曹刘忌惮吕将军。异时各有凌人气，此日何妨负我文。议谕当如山顶石，光荣会似雨余云。恨君不悔邯郸步，希世功夫枉十分。
尘土营营自满城，此间赏望四时清。朝看云树吟天末，夜对溪光醉月明。只见渔樵真气象，岂知廛市细纷争。座中更挂庸儿榻，未识冰壶有旧名。
道人八十转康宁，却效浮屠起竁亭。日月无穷终系数，乾坤有坏亦因形。未张云鹤萧萧影，先养松楸郁郁青。究竟会应逢逸少，为师重勒雁门铭。
袈裟初带帝城尘，便咏南陔望白云。贾岛未为穷主簿，汤休何事小参军。古书似我闲千卷，山酒从谁尽十分。正是诸生薄韩柳，劝师绝口莫言文。
故国无田只一瓢，儒冠相误感萍漂。虞翻骨相终迍滞，许劭题评漫借饶。已养道心忘贵贱，故应荣分任渔樵。文章解颂贤人业，更坐看君立九霄。
欲辞铃阁重徘徊，世路无人计实材。宾榻少因高士下，醴樽多向俗儒开。孤踪此日叨余论，直笔他年倚上台。召节不迟天陛远，辍耕朝夕为公来。
眼看金菊木芙蓉，想见严城此景同。儒术凋零归故纸，岁华催趁入衰翁。千秋治乱三钟酒，万里关河一亩宫。南鹞北鹰方得志，更谁迂阔问哀鸿。
马足迟迟破晓霜，朔风迎袖过川梁。帘栊几处迷醒魄，烟霭满空含曙光。已是途程规进取，可能怀抱似鸿荒。平沙莽莽兵戈地，却为千秋起吊伤。
花困蜂鶑柳困风，年年春恨渺无穷。已添病格忧诗债，未破愁城忆酒功。日月正居劳苦上，山川长在梦魂中。游鞍赏席今多少，想见浓阴替乱红。
销闲堂上日何思，或弄鸣琴或赋诗。声正只传心静处，篇成不待烛残时。隆中有客吟梁甫，洛下无人说克儿。此日余音到逋客，定如医药蓄青芝。
临邛大邑少鸿生，初敬多辞马长卿。几许分财来涤器，不如收迹去躬耕。生前遇主无高位，死后遗文有盛名。毕竟负他贤令意，被人传说是闲情。
日日春阴共惨然，愁怀不称艳阳天。已从鲁酒迷醒枕，更向瑶琴怯武弦。往事自惊千里梦，胜游谁犯五更烟。因君解道花如锦，始为芳菲忆去年。
欲写春愁上粉笺，只凝幽思恨遥天。尘埃漫蠹霞书字，日月终亏锦瑟弦。夜听子规欹醉枕，晓看新燕立疏烟。冷灰残烛相遭惯，触拨东风不记年。
闻说群芳初满园，未能寻赏恨参天。风豪雨横伤鶑蝶，酒冷诗荒负管弦。屐齿有时临藓径，马头何日破晴烟。谁何赠我宽怀语，每道新年似旧年。
窗扉暮阖晓还开，乞食寒儒去复来。土木不妨人冷落，诗书能使客低徊。言如鹦鹉今徒尔，宿似夫不亦得哉。但识浮生皆寄托，莫从河汉论涓埃。
军学先生骨气清，每嫌杯酒乱襟灵。讥排只是攻三雅，熟烂除非是六经。榴榼日虚尘拂拂，兔毫宵运烛荧荧。俸钱添得真何用，好赠荥阳买绿醽。
接人坐语送人行，两饭逡巡晚鼓鸣。遇社有何欢次第，过春多是病心情。消磨白日无云补，计算流年但暗惊。苦雨寂寥还一醉，梦魂依旧背严城。
一纸新诗入北城，起予聊复醉魂惊。低心苦淡吾徒事，转眼炎凉此世情。六月未须论止息，三年方看大飞鸣。锱铢社肉休过问，幸有鳅蔬且烂羹。
浮桁门外树如城，归路迢迢梦易惊。嗟我衰迟从旅食，感君存问有诗情。牡丹不在儒宫种，杜宇偏当静夜鸣。劳费主公怜苦淡，驼蹄时劝一杯羹。
几欲相寻出郭行，念君家雁不能鸣。逢杯得醉常常事，渐老多慈种种情。荏苒又闻寒食近，牵缠空作暮春惊。祇应已入东风笑，愁思长于万里城。
醉墨淋漓诗屡酬，浮蛆上下酒新𥬠。人生有此自可乐，世事无穷何足忧。端是览辉同𬸚𬸦，不应专宿效夫不。嗟予久负思山兴，空得公诗展复讴。
故人邂逅早鶑时，一别经秋燕尽归。已是苦贫看客懒，更堪长病出门稀。何曾富贵来如梦，但觉光阴去似飞。欲酌清樽相解释，莫嫌穷巷瓦杯微。
十年经画凿坏逃，只为乖违不为高。尽力未能成饱煖，致身那解立勋劳。已从酒盏忘千虑，羞看贪人校一毛。游旧惟君尚相记，每将新句访耕皋。
襄阳耆旧足高风，不识州城有德公。器业我应居众后，姓名今耻达宸聪。文章末技知何用，衣食残年叹屡空。朋友赠言当儆戒，恨君虚美一篇中。
山人还是入𬮱阇，自笑穷心失本初。郑相旧怜穷御寇，秦王新伏勇相如。衣裘破敝身谋拙，齿发凋残世味疏。人正弃捐吾独取，似君风谊更谁欤。
会得吾生只泛浮，莫将耕钓异公侯。文章高去乃青史，富贵极来皆白头。至乐如今惟强饮，最贤从古是无求。荷源磜上枫林叶，又过元丰第六秋。
平昔贤他马少游，有官何必至封侯。天如大雨当挥手，命合高眠亦到头。幽涧鱼肥堪煮炙，丰年酒贱易追求。恨君门馆无酣伴，枉共痴儿对一秋。
西山阁上彩衣人，过得三冬似九春。长恨作诗无客和，更缘中酒被妻嗔。有官未入功名境，多暇仍思寂寞滨。文雅一时传万世，却应能此是荣亲。
道人开阁破东厢，惯看朝曦亦坐忘。但见长时似车盖，不知何处是扶桑。云归后崦阴无迹，水过前渠响自忙。雨露纵然能恶作，未妨微白到书床。
建业归来路二千，一舟轻借死梯缘。贵池亭下风如鼓，采石江头浪拍天。险与阳侯成愤友，幸从鱼腹脱腥涎。只今亲旧知怜否，尚有余生亦偶然。
愁里光阴不觉忙，忽闻时节近重阳。绝无闲药拟衰疾，才检旧衣防早霜。未必此生专冷落，漫因往事巧思量。呼僮闲赏篱边菊，并括忧端付一觞。
中庭移植气萧萧，无数芳华压翠条。田地纵然非旧壤，冰霜犹可见孤标。人间岁月何曾老，物外馨香猝未销。故有明年佳实在，铏羹滋味看和调。
布褐毛冠七十秋，为谁浮泛为谁休。但曾计日防三鬼，不惯携琴谒五侯。诗卷在前聊养目，酒尊从此罢销忧。七星杉下朝曦阁，香火应教弟子修。
长忆初能戴幅巾，仙都门外学游人。科场未数金门赋，襟袖空余紫陌尘。平世选贤终法令，暮年如我但寒贫。惟师不信文章误，只道遭逢有屈伸。
九月霪霖谷欲登，稻芽连穗水漫塍。无方解我心愁寂，更欲闻师近寝兴。纸尾忽传成异物，棺中还恐已飞升。羲和睡熟泥涂恶，絮酒寻浇叹未能。
洞天一别七春风，长梦桃花烂漫红。不得云雷相借助，且因文学守贫穷。曾寻物外无穷意，已觉人间万事空。便作野夫才是分，祇嗟凡骨误仙翁。
留滞周南事可嗟，东风三度见梅花。岩廊未引经纶手，山国频听早晚衙。酒为忧民倾日月，诗从思退写烟霞。宾筹更有林中士，谁及船斋太守家。
闲云泛淡水浮浮，秋色阴时刺眼愁。十载未成三窟计，一身长带百年忧。逢人语笑非良味，洒面尘埃岂自由。望见故山归不得，小栏高槛更回头。
汉唐相望向千年，此地追崇祇五贤。器业不同流俗浅，声容终得后人传。壁间碑版敲新墨，砌下莓苔长野钱。何似淫祠专祸福，歌吹士女日諠阗。
当年太史谪仙翁，笔落江楼气吐虹。无复琴樽对鸥鸟，空遗松柏几秋风。由来兰玉生台下，重见溪山入坐中。顾我岂能绳祖武，倚阑归思附冥鸿。
文物河间信可嘉，风流江左亦堪夸。水南水北千竿竹，山后山前二月花。久愧迂儒怀郡绂，聊须隽老驻军牙。两州耆旧无多怪，鲁卫从来是一家。
尘埃华发换朱颜，十载重来款故关。天下楼台春寂寂，洞中鸡犬昼闲闲。苔深尚识曾题石，木老难寻旧戏环。未断凡心却归去，他年飞鸟会知还。
宦路崎岖寄此身，羡君筑室离嚣尘。能将孝谨传家法，何用声名动世人。桑落百壶宁惜醉，竹竿千亩不忧贫。求田更欲依丘垅，来往他时愿卜邻。
出门日日念归期，恐过归期未得归。画角数声来别浦，孤帆一点背斜晖。行逢山树秋前落，坐见江云水上飞。尽是南人好风景，客心惊此却依依。
主人第一河南守，之子无双江夏才。会见吹嘘上云汉，可能憔悴隠蒿莱。风骚寓兴垂金薤，翰墨传家富玉杯。倾盖相知胜白首，扁舟临别重徘徊。
四山蓊郁气朝𬯀，晚雨廉纤未有泥。鸭绿几寻塘水浸，鹅黄一段稻秧齐。幽花布地金钱小，野蔓萦林翠幄低。满目淮南风景好，不堪时听子规啼。
公事无多使客稀，雨时衙退吏人归。沉烟一炷春阴重，画角三声晚照微。桑雉未驯惭报政，海鸥相近信忘机。只将宴坐收心念，懒向人间问是非。
南郭萧条居士家，断垣荒堑翳蓬麻。筼筜映水千竿直，略彴当门一径斜。老有图书忘世界，贫无杯酌送生涯。倘来轩冕何须贵，未胜牛衣驾鹿车。
故人南北叹乖离，忽把清诗慰所思。松茂雪霜无改色，鸡鸣风雨不愆时。著书子已通蝌蚪，窃食吾方逐鸒斯。便欲去为林下友，懒随年少乐新知。
屈曲危楼倚半空，诗情无限景无穷。江声逆顺潮来往，山色有无烟淡浓。风月满楼供一览，乾坤万里豁双瞳。片云迥逐斜阳去，知落淮山第几重。
琳馆陪祠日未央，隆儒诏跸至胶庠。桥门亿万衣冠集，阙里三千弟子行。降辇横经尊往圣，垂裳论道法前王。宗公归美清风诵，穆若赓酬出庙堂。
天骥精神凤羽仪，青云天路此委蛇。由来道谊千钧重，不独文章一世师。史牒已传三黜赋，骚人谁继八哀诗。有时无命非今日，从古长沙贾傅悲。
万壑千岩花草香，醉翁此地昔徜徉。不闻燕雀知鸿鹄，但见鸱枭笑凤凰。平日声名追屈贾，暮年勋业佐虞唐。神清洞府今何处，故事空留楚天傍。
村南闻鸡在村北，土垡如堪竹臲卼。野蒿诛尽露溪漘，山树烧残空石骨。疾风吹蓬如卷裘，河水夜冻凌割舟。但愿黄堂贺新雪，单衣布袜非吾忧。
簪笏千官拱帝宸，四方同日燕君恩。五弦度曲南风应，万寿称觞北极尊。金奏无哗覃雨露，瑶图有算比乾坤。愿为善颂赓天保，如日如山万子孙。
吏情临老盍偷闲，异县人风倦往还。古屋半摧元是冢，重冈相带不成山。升平是处容糊口，应接非心祗强颜。早晚骑鲸跨沧海，欲抛簪笏寄人间。
谈笑西州塞上春，归来不薄两朱轮。功名致主期三代，忠孝传家第一人。御史平生能许国，将军未老肯谋身。义阳今与淮阳比，汲孺当年亦谏臣。
曾将行事著成书，前世尝闻近世无。帝阙天门辞禁近，蜀山秦塞任崎岖。殿帷昔用书囊染，皮几今随道帽乌。忠孝成名生计懒，义田十顷近苏湖。
百里传书浪有期，到头樽俎恰相违。春回通沇花争发，冰泮明河客未归。年老无成今世有，身闲不饮古人稀。诸公怜我如相问，为道因循未拂衣。
北风吹雪舞长廊，束带三千笔阵忙。地色不通金琐涩，天香未散玉炉光。龙墀暴涨词源涌，鹤驾迷空羽卫翔。三月汉庭重射策，几人弹帻待王阳。
早岁成名地已尊，徘徊五十始乘轩。官同长孺宁居后，疏似王阳独上言。道气郁纡灊岭秀，词源浩瀚峡江浑。研朱共较公孙策，坐觉文风似建元。
未得还家意不忙，日斜人散傍修廊。白头已向新吟懒，青眼相逢旧话长。高阁无声沉昼漏，侧门有路想天章。闻公自谓忘怀者，今日情怀岂易忘。
明光寓直偶然同，八百儒衣度汉宫。下笔春雷从地起，举头帝座在天中。条陈不啻三千牍，品藻今惟六七公。况是篇章容易得，好令编集附唐风。
穿池引水事清幽，水有寒鱼钓艇浮。惯识蓬莱好风月，装成沧海旧汀洲。波涵弱柳双行影，露裛衰荷半顷秋。从此东州富宾客，非才先得从公游。
出处平生大致同，中间得失等鸡虫。髠髦昔似晋群谢，华发今成楚两龙。握有兰香为子祟，御无铜臭坐余穷。善和旧宅残书卷，只合连床听晓钟。
病鸿垂翅噤无声，惯见虚弦莫浪惊。二仲卜邻元不恶，两生坚壁未尝行。出关谁识为周史，入社犹堪伴洛英。都把首阳山占断，采薇到老没人争。
单车五月使西州，行入秦关鸟鼠秋。苏季金多才过洛，子房功大愿封留。新诗欲报难开口，旧物闲思若转头。边戍移书谢妻子，捣衣相寄不须愁。
从事归来半白头，吾今便欲别南州。穿花载酒知难得，散发行歌且自由。官小恰为黄绶吏，兴浓思共赤松游。莫嫌颍上生涯少，会向焦陂买钓舟。
异乡闻说颍人贤，我到常疑地使然。江泛五程无险岸，马行千里尽平川。新禾狼籍团团穟，远树婆娑簇簇烟。寄语汝阴官长道，会须日上泛湖船。
野气寒云漫不收，飘风送雨冷飕飕。路长马怯惊蹄滑，巢湿鸦飞打树稠。计拙甘为黄绶吏，途穷空敝黑貂裘。闭门坐卧真安稳，吾道东西不自由。
葛巾欹侧鬓毛疏，安稳扬雄宅一区。纵酒偶然因客至，行歌浑不用人扶。秾花嫩蕊何曾歇，小榭幽亭亦胜无。春日出郊惟跨马，牡丹才发到西都。
书囊药笈付妻孥，解语娇儿戏坐隅。几浄饱看新印史，壁高亲挂旧山图。待凭风月招佳客，岂有功名属腐儒。小睡接䍠巾自落，未甘散发号狂夫。
宋公池馆旧相招，人比青松更后凋。但怪麒麟犹素壁，不知祥凤已丹霄。宾筵揖让虽分散，儒馆风流未寂寥。不比填门并拥篲，百年才过即声销。
闲游偶此共攀缘，胜事谁能为我传。山鸟无巢任来往，溪流有石更潺湲。路迷空谷寒生雾，目极平林远自烟。便是瀛洲与方丈，不知何处有飞仙。
收拾闲官作伴来，百年怀抱为君开。高标不数慈恩塔，迥眺如登单父台。料有神明扶岌嶪，恍疑星斗接崔嵬。不妨痛饮相牵率，待把生涯付酒杯。
真珠花小帖腮垂，不分苏州说杜韦。汉殿香新初着体，楚宫腰怯未胜衣。风林巢稳鶑雏嫩，水阁梁高燕子飞。欲作清诗答清唱，恨无清思敌玄晖。
金殿移班再拜归，门庭未冷又光辉。百年相府风流在，三世词臣际会稀。应复异时当化笔，莫留同甲弊朝衣。似观天上三阶正，又有文星入紫微。
闻说幽居傍北溪，莫将归思作新诗。未为野客随翁去，应被山僧笑我痴。近日病中为酒敌，他年物外得禅师。林泉漫有花开约，借马相从能几时。
晓过东堂探早梅，山翁指处一枝开。只怜旧路无人到，谁为新诗有意裁。晚雪欺凌空自怨，春风吹拂似相猜。更须催问今朝客，有酒有花宜早来。
兼金作带玉为郎，夜步花砖拜赐忙。绛蜡持来元未点，黄封才破已闻香。星随烬落花犹在，霜送杯深味更长。乞晓却穿丹凤入，白麻宣对殿中央。
不带书来倦日长，诗传新语似襄阳。工夫不比唐风集，气味如闻汉著香。醉酒典衣吾已老，赐袍夺锦子行将。凭诗更作骚人体，为说幽兰静处芳。
留连夜色城中月，造作秋声雨后桐。残烛有花非目眩，宿酲无病似头风。未从丹灶游方外，且对黄粱说梦中。三十万家天欲晓，非烟非雾气葱葱。
青衫补绽发鬅松，未信无文可送穷。醉入南山题石虎，梦回西洛赋惊鸿。君才特起如秋鹗，我病微吟若夏虫。场屋旧游都老大，可怜乐事转头空。
雪压胡沙老上庭，春华虽减使华增。且看意气并人物，未说文章与吏能。靴淀早行围晓月，滹沱还渡坼春冰。红牙新下都司诰，异日应须五色绫。
酒面吹花点客衣，茱萸采尽叶离离。苍苔不扫迷三径，绿竹长生任四时。文会难逢嗟已散，清欢易失却成悲。北垣龛石皆陈迹，赖有曹南慰我思。
簪笏三人共一班，仙凡回首不相关。连名花判围宫砚，隔坐香焚暗博山。红药对开阶两畔，紫宸入侍殿中间。更知外省文书少，草罢词头阁老闲。
胡髯洛面少知音，会爱清闲忙至今。负郭买田元有意，上书论事已无心。参军近日诗情老，居士从来理性深。若见须城王令尹，为言憔悴白头吟。
人静身闲日月迟，酒来谁共倒玻璃。吟如岘首山前过，醉似武陵溪畔迷。新梦未曾离颍上，旧交长是忆淮西。郡城到处频行乐，驷马馿车理却齐。
流水无声冻未销，故人何日许相招。霜花开遍城头树，月色应添淮上桥。十载尘埃身碌碌，百年杯酒意飘飘。弟兄已有东归意，早晚同来采药苗。
旌旄十里驻邙山，夜醮琳宫太古坛。宝殿降真方隠隠，大田弥望已漫漫。抚封和气通为润，载路欢谣不避寒。琼苑玉楼扃大内，惟瞻银阙在云端。
官居破屋两三间，佳客留连我厚颜。一月俸余才有酒，十分地僻却无山。折腰州县慵来久，散发江湖愿未还。不是清朝甘吏隠，偶因多病伏安闲。
翠柏相交夹路深，闭门憔悴白头吟。晓风驾月粘天去，宿雨堆云接地阴。酒伴留连非北道，交情珍重比南金。近来发落牙仍缺，惟有如丹一寸心。
带郭湖山归故丘，使君把作醉乡游。僧轩爱客长开户，沙鸟迎人不避舟。一塔清风来处远，三楼寒月影相留。酣歌想见江南路，野客溪禽好在不。
吏散公堂讼已平，东轩一局晚窗明。风云不动星辰灿，樽俎无声玉石争。意外死生由巧拙，手中舒卷乍阴晴。自怜小数非秋格，坐久惟闻鸿鹄声。
小床高枕卧书空，节物凄凉岁岁同。钱在杖头尝自醉，花开门外为谁红。君闲好事棋成癖，我病裁诗句不工。故国欲归归未得，东风随梦去匆匆。
前年离陕宴溪傍，白发苍颜各老郎。亲意百年杨仲武，友情千里晋真长。论诗手出都官藁，好事家传侍读香。书到并州何处觅，柳溪高会正传觞。
自笑无能与世疏，此身疑作野人居。穿花载酒虽难得，散发行歌许自如。赖有儿童守门户，不妨宾客到阶除。会须拂拭乌皮几，准拟虞卿共著书。
病懒逢春不似春，已衰心力未闲身。入关胜迹都题汉，度陇方言漫计秦。人会一时亲贾马，交情千里属雷陈。渐知归计无多事，只待男婚女嫁人。
行见东州山外山，却回河上醉春寒。新诗点检留心苦，旧事寻思觉鼻酸。上疏未能同主父，带经犹得学倪宽。只今欲作归休计，淮上田园累岁干。
两君相得富家声，书字题诗别有名。健笔九分张长史，苦吟再产谢宣城。门闲掩月居人少，木老凌风直舍清。顾我菲才空有愿，愿同吏隠过升平。
大栋修梁城北楼，使君冠盖簇楼头。左山右水足清会，吊古怀贤非俗流。月出长天犹未夕，风来大暑顿成秋。登高能赋真吾事，未及相如死不休。
人去人来半日间，徘徊绝顶觉身闲。风云不动心犹恐，星斗相辉手可攀。皂盖远如天上至，篮舆曾记月中还。防身一剑今谁倚，何必崆峒始是山。
昨朝分路指溪泉，今日怜师寄一篇。归去且看松径绿，重来应见杏花妍。风吹林杪声初闹，日晒墙阴影渐延。待得青春夜如昼，却烦相唤咏婵娟。
相迎终日踏泥沙，行过山南路更赊。虽有风光堪共赏，自怜诗酒属吾家。野僧好事招题壁，稚子无端爱折花。官冷囊空不须问，此身强健自生涯。
别后悲伤今已休，相逢泪散不能收。遗书欲问难开口，往事寻思若转头。李白才华都是梦，渊明牢落几经秋。草堂故地今存否，留作生祠记旧游。
夜梦钧天去不还，送车千乘出长安。醉翁亭远名空在，会老堂深壁未干。墓草荒凉秋日暗，松林萧索晚风寒。北山有石谁能取，四十年名不易刊。
少师盛德书生服，居士高名数岁余。清颍归来人事近，白云乘去夜堂虚。累朝旧籍刊成史，集古新编满载车。闻说使星来已晚，茂陵应复进遗书。
冠冕魁梧二府尊，义缘宗社不谋身。生前事业成三主，天下文章无两人。志与经纶埋厚地，道怀正直作明神。未年七十身先退，再使人间风俗淳。
一日趋朝四日闲，荒园薄酒愿交驩。三峰崛起无平地，二派争流有激湍。极目榛芜惟野蔓，忘忧鱼鸟自波澜。满船载得圭璋重，更掬珠玑洗眼看。
老懒身心不自由，封书寄与泪横流。百年信誓当深念，三伏征涂盍少休。目送旌旗如昨梦，心存关塞起新愁。缁衣堂下清风满，早早归来醉一瓯。
雪晴至日日初南，帝举明禋祀事严。万瓦沟中寒色在，一轮空外晓光暹。云和龙轸开冰辙，风暖鸾旗拂冻檐。共喜天心扶圣德，珠玑更误宠恩沾。
展采齐明拱面南，浓云深入夜更严。风和不放琼英落，日暖高随玉漏暹。照地神光临午陛，鸣皋仙羽下重檐。五门回仗如天上，看举鸡竿雨露沾。
衮龙朱履午阶南，大辇鸾鸣羽卫严。玉轸乍回黄道稳，金乌初上白云暹。五门晓吹开旗尾，万骑花光入帽檐。已见神光昭感格，鹤书恩下万邦沾。
饮福初回八陛南，凝旒裒对百神严。𪾢消尘入康衢润，神应光随北陆暹。丹槛雉开中扇影，朱绳鹤下五门檐。群生鼓舞明禋毕，却忆花飞舞袖沾。
平波数顷万峰前，一片丹青画不全。幽榭小桥横翠水，茂林修竹锁轻烟。绮罗弦管追欢地，雪月风花烂醉天。争奈及瓜归觐去，湖山无复苦留连。
王事多艰险不移，委身先敌大江湄。临危授命生前勇，列爵封侯死后祠。龚寇已随湍下没，子规无复夜深悲。欲知幽显存忠义，勋业重光两石碑。
万斛珠玑泻碧空，几年含蓄在龙宫。春秋未断纵横势，南北曾奔次第雄。莫向寒岩长漱石，好归沧海共成功。曾看清夜陪明月，影破朝阳凤入桐。
一别仙标历四春，神霄今复又相亲。炉中气候丹初熟，匣里光芒剑有神。未驾鸾舆朝碧落，且将踪迹傲红尘。乘风暂过羌庐去，异日相期拜紫宸。
历下故人今何在，音书久已隔寒暄。多年别后纷纷事，何日樽前细细论。忍见风霜摧羽翮，空教江汉泻词源。圣朝宽大超前古，即有恩光照覆盆。
昔年吴魏交兵地，今日承平会府开。沃壤欲包淮甸尽，坚城犹抱蜀山回。柳塘春水藏舟浦，兰若秋风教弩台。独有无情原上草，青青还入烧痕来。
篱边不语自成蹊，红入秋丛见亦稀。乱插乌巾酬老健，轻浮白酒惜春归。刘郎一去花何晚，陶令重来色已非。蝶散蜂藏无足怪，冷香寒艳不堪依。
收拾精神归卷内，了无非誉入怀中。祇因庭树藏春色，更有琴书继古风。学道固非原宪病，好贤谁信孟尝穷。清尊犹剩回仙酒，万家悠然一醉空。
千仞奇峰薄上清，葛洪于此尚留名。紫麟瑞霭春风暖，白虎丹成夜月明。点点苍苔空有迹，菲菲芳草不闻声。高踪回首今何在，山水犹含万古情。
有城有城半芜没，倔强当年开狡窟。青缰白马成底事，魏得其狗空凌突。清淮不洗饕利魄，石马崔嵬化英物。据鞍浩叹为踟蹰，但有悲风起蓬勃。
有鸟有鸟高飞鸿，哀鸣嗷嗷只影东。枯声策策霜后叶，狂态骚骚空际蓬。秋毫不碍挂天斗，一气正在胚𣍯中。客邪中饥乱心曲，短裘垢袜催衰癃。
有渡有渡背北城，凌排驾淮吹暮声。邮程未央岂病涉，寄汝一檝推生平。古来豪士重感概，车下未乏宵衣征。出处任天幸无苦，有如此水吾其行。
有叟有叟皤两颠，杖藜道周傲天年。怀颜发笑挽行子，胡乃惫为忘舍旃。吾侪小人敢不勉，孔孟卷辙如趋然。男儿秃胫乃始已，非尔所知徒怃然。
有客有客垢发须，羹魁挂鞍无宿储。翘心北阙比寒藿，它日南山抛旧庐。逆旅丈人真脆意，揖我下床邀踞罏。悠悠高门击鲜子，萍匏殊根勿诮渠。
东瓯消沉故王日，俗号剽轻如故实。挟策不数应门儿，雅尚儒人邹鲁匹。顷来官长稍自安，市里颇闻浮诉窒。陈侯健者吾故人，坐致岂康得无术。
纱民趁商市日高，红女机杼仍分曹。双桥卧虹上下水，石脊瘦龙狂鬭牢。穑登尔场俗丰乐，匹马北客方滔滔。转将身挂利名网，掷此故岁如腾猱。
村南行吟踏新场，马乘款段壶悬浆。稼如浓云穟含黄，柿叶亚枝收趁霜。腊团鸡髀盘肴香，箫鼓下神巫正狂。呼儿往问当垆娘，清美何如顾建康。
畏日杲杲天东隅，盘餐逆旅进山肤。岑崟远岫不知数，磊落近松如有须。旅人琐琐信物役，逝者滔滔皆利徒。目送长云藉平隰，赤骥正愁青玉刍。
畏日赫赫天南隅，漫漫白道盘郁纡。过蛇摇毒宿莽死，阴崖发赭悬泉枯。沉迷未省招楚些，激越可是歌吴趋。目送长云指萋蒨，辙鲋愁绝西江濡。
畏日燥燥天西隅，半规衔山我仆痡。招提访寻数里近，牛羊断续前村孤。扬尘动满垢腻爪，好风不借清凉躯。目送长云下埼𥐟，𪉑𩾐愁对陂阴凫。
竹岩杉溪道路长，道边古驿开苍茫。分流溪水薄枉渚，挨石人家环上方。王程星火惧将恐，霜冬草树芸其黄。去来今昔几男子，姓字喧传两女郎。
秋风来从越天末，痛洗玻璃出明月。云陴隠起玉龙眠，下有舂容万涛雪。独茧之纶欹一叶，半酣老渔棹歌发。客心寸许了无多，底事临风吹欲折。
野云堕姿浑贴江，过雨罥风闹斜行。秋声夜半洗辽廓，十万屋瓦浮青鸯。楼头缥缈下箫鼓，罗𦈡绮𧜭暗行觞。纷纷伧楚不足数，更甚吴侬来去忙。
两两飞来江上鸥，颜色自欲逼人头。梦如一雨过畴昔，身似五铢轻转流。纷披苇白狂不彻，纠结蓼红娇欲浮。五朐之脯一坩鲊，笑问鸱夷干得不。
湖海有士豪不除，坐客下床初若无。霜澜洗出不埋魄，十里但见陈公湖。英雄身外亦何有，要使憎勿迁储胥。彼羞杖晚唾远者，似不名与天年俱。
丁字河头文锦翼，似是东园故㶉𫛶。天风萧萧吹汝急，遣汝周章无好色。江蓠羃䍥过行人，一顾为之三叹息。我愿舴艋从溪翁，双舂鉏边作幽客。
秋入前山瘦如刻，楚弄吴吹沸江国。鱼龙爵马安在哉，粉白黛黑埋真色。迎銮谁是当时人，胚胎黄金仍扫迹。飞来蜀冈尔何事，似欲撞空争岝峉。
艾宣芦雁天下知，顷闻东园颇有之。萧萧自含风雨韵，一一对峙江湖姿。隶丘呵护脱不谨，剥蚀挽裂遗松楣。由来艺固不逮德，突兀但有文忠碑。
无根涛头万瑶垤，曾是随风起生灭。不应散裂汜人绡，大似半吞广寒月。纷纷何用辨马牛，皖皖相矜笑蛙鳖。会得秋时买野航，别看吴儿舞狂雪。
曲堤贯鱼衔万艘，户有轻薄千金豪。瓦瓯一引径舍去，客主似独心相高。利机舞眉手摇阱，鼠子干没穷铢毫。只今大门尽谿壑，死不盈厌宁此曹。
鸟道参差挂空白，云林曾是飞升迹。谁论沧海复扬尘，已识秋杉老岑寂。玉驾班龙飞九色，古殿崔巍遗石刻。会须揖彼丹丘人，掇拾颓年兹偃息。
流溪一泻惊磨垢，夜系蒙冲玉湖口。青灯明外稍知村，白鸟飞边初辨斗。风死波闲坐来久，短发欲搔慵着手。一泓清泪堕吴云，横管叫秋龙子瘦。
松闲竹淡清午阴，金地少尘门更深。忽从褷褵出重阁，飞梯十尺下瞰临。有客触热来自东，汗愧𫛳暑悭天风。赪龙扬鬐日辔缓，碧椀先愁井丝短。
石廊西头物色好，别有浄界擎青莲。玉虹挂门一水割，碧云差径千家连。浩歌流年客尊酒，高卧白日僧华颠。夜凉散发弄明月，更欲挽驾青翰仙。
真太忙生苟一时，野情幽事每交驰。同舟济者聊倾盖，吾党归欤盍指期。风日频开友颜笑，珠玑间出洗愁诗。小儒坐耗大官食，羞学饥猿嗛两颐。
重棘初无课最书，春风破卷得三都。千寻杰气千霄上，一片降心免胄趋。藏室森罗公柱史，附庸幺麽我颛臾。正缘好语遥推借，跋扈犹能特百夫。
风酣雨软袅檐丝，端负吾人痛饮师。使者岭梅传信远，王孙芳草怨归迟。酿成紫府无端梦，开到朱栏第几枝。欲问东君挽流转，颠狂好在曲江诗。
酷爱春如蜂蝶迷，还忧青帝学班师。愁城恨垒挨排到，酒约花期赌当迟。端负江湖归去棹，最关桃李别来枝。松丸暖动蟾蠩滴，消杀风光盍付诗。
絮扑花然钥靓深，物华看即满曾阴。鲁鱼是正成何补，鶑燕勾牵着底禁。声迹汾雎连汉鼎，报投绿绮间南金。到家禊事应非晚，孤剑悬知出水心。
柳茸无力杏烧红，春入愁肠不散穷。千佛经惭名姓入，一尊酒惬笑言同。写成悬圃新联璧，分与秋风旧转蓬。好样醉乡抛掷却，百钱输与杖头翁。
朝来甲乙去闻天，喜色胚𣍯淡墨前。干斗已应千剑跃，抟风谁是一鹏骞。路歧稳步青霄近，闾里倾心古语传。收拾春光终未晚，烂游端属绿衣鞭。
绸缪霜露他时感，零落昆云几叶孙。原上有封吞马鬣，道边无石认羊蹲。黄粱暗换尘劳世，白草重归血食魂。未论纷纷悲往逝，的应凛凛愧生存。
温柔乡定虚言耳，𬬻火功真长物哉。疑别有天春不老，知谁为雨夜曾来。满移妃子三汤梦，暗夺仙家一息胎。燕玉浪传思暖老，个中消歇几沉煤。
五月角黍江南天，骊驹送客黄金船。悠悠别思不足道，去去宦情如欲仙。青萍由来异死铁，绿绮未易论胶弦。强怀为君歌短什，壮图辄勿轻流年。
由来不敌是清才，尚喜相逢契此怀。直把唯阿平笑语，更将尔汝外形骸。吾身方愧猿拘槛，君事何疑箭插靫。天子圣明思急策，试论弊事决阴霾。
萧条门巷未足愧，晼晚岁时胡不归。绿葵白芋故园老，黄颔赪尾前溪肥。浮名莫羡风过耳，久客可憎尘满衣。约君对拥当户榻，聊割一亩秋蟾辉。
迢迢汴水吞窈冥，白榆多于天上星。林梢碎漏月痕白，草头冷泣萤腰青。云霄九重近在目，鹓鹭百翮谁趋庭。鸡声马蹄正立敌，断送垢褐疲吾形。
坐看云叶洗昭回，磴束天仙玉宇开。水染东瓯清到骨，客伤南浦酽于醅。雪萌正荐浇酲笋，粉色浑藏艳眼梅。稍觅暗芳窥熠燿，更从白石认毰毸。
𩭹𩭹彪弁吹颓鬓，戢戢悬鹑戒早寒。漂泊昔游堪冷笑，悠飏短梦迫惊湍。霜潭傲险苍虬啸，月碛牵波翠筿团。十载南冠欹一叶，背人功业底无端。
溪灵觅罅吹滩声，削木刺波舟逆行。问津候馆得丰乐，回首洞天无玉清。愁看迮缆叠石子，快是隔篷眠水晶。儿曹灯间动喜色，甑有滑白长腰粳。
头骨插犀冰照颜，胸襟元自涨清澜。吏归申午缘无事，民卧田闾识以宽。晤语早倾程子盖，评诗尤逼杜公坛。如论妙誉无留赏，合向骁壶作倚竿。
飞梯倒插玉䗖𬟽，危槛别刻青芙蕖。送凉野水旧涵竹，借色春山拟滴裾。王乔过凫可坐揖，萧史鸣凤徒纷如。眸子欲酸跂予望，吊世清泪横方诸。
向背仙宫总辟琳，兹轩仍出古城阴。千年曾史长存魄，一片巢由不染心。秋阔雨高天洗翳，夜凉风软月吹金。冰壶早讶贮人世，况复隔溪葱蒨深。
物理相悬能几何，是非得丧了无多。仙家日月闲庭户，人世浮沉寄唯阿。矗橚晓声来杂珮，涟漪春脉涨青罗。个中故有天倪在，持语流光任掷梭。
玉魄冰魂万顷连，曲栏仍在斗魁边。浮天自作通津去，洗客终疑爽气偏。不比寻常闲水墨，最宜三五好婵娟。翚飞稳蘸明河接，更拟凭虚逼岛仙。
盘薄檐牙紫翠间，正缘天属得恬安。已闻名教兼三乐，况有家声到二难。棠棣萼留春色好，鹡鸰原占洞天宽。友于谁复知真适，拾穗荣期似太漫。
铜官南部号无事，烟火萧条数百家。令尹印章希搭纸，里胥邦赋半催茶。山稠别限番君国，潦暗疑通海客槎。石磴落当萧寺面，怜渠清绝好生涯。
输写由来未易穷，浑疑天作水仙宫。浩无边际蓝吞野，散作沾濡雨卷空。末口潦收秋涨缩，污沟波泛暮潮通。会当挥楫乘高兴，尽把尘缨濯此中。
平铺绉縠几千寻，潇洒由来爽客襟。天借月华来海上，地蒸云气出波心。鱼虾泽国抛残玉，灯火船窗点碎金。闻说蚌胎无颣颗，又凭风力舞秋阴。
由来佳掾推三语，故有能名擅一方。投分稠人期李郭，平心他日到于张。囹扉尽洗沉冤魄，贯索时分入夜光。举世谩嗟岐路涩，只今腾踏见飞黄。
春江活碧染衣浓，闹橹初挨鹢首东。岸柳跃丝金稍重，渚梅收糁玉全空。腐儒糟粕迂疏后，上客风云感慨中。好访瀛洲缀仙客，家山无苦梦壶公。
束书归伴鹤头游，赢得髭根未雪如。春甽有田皆杜鄠，晓窗无岫不衡庐。糟床最与天真近，鱼沫何妨世态疏。鞹足龟腰负芝术，因君特地愧三余。
纷纷仪覆与秦倾，何者竟为吾道行。物外金朱犹土梗，兴来诗酒亦功名。梦同秋栈萦纡入，分比春兰馥郁生。他日未宜轻感慨，劝人归是子规声。
南来踽踽拜前尘，雅眷仍从辙鲋新。四照色温初似玉，一时恩到总成春。非如学者论糟粕，须信人间得凤麟。况有珠玑长满把，冥搜终恐物华贫。
千毫回斡自无旁，逸劲仍闻饮石梁。黄卷素心因事见，空门真味与闲长。扁舟尚录袁临汝，清酒无论顾建康。五载转头归一瞬，门阑依旧笑羝羊。
岧峣飞观决层云，主意全倾合坐宾。谈笑龙冈下白日，衣冠麟阁识功臣。欲穷人目逢山好，未老秋容到酒醇。忍对南鸿问寥廓，沉冥谁是蜀庄珍。
隠然平地起嶙峋，千古舂波此与濒。九牧贡金殊夏后，三泉下锢笑秦人。力回坤轴阴机壮，妙洒银钩榜墨新。欲识当年镕铸意，莽芦终恐更非真。
寸心不与一物隔，远目自为千里期。便共溪山有情分，更缘阡陌识参差。层云异日虽轻举，独鸟长年可俯窥。缇骑到家春满眼，庾公清兴不应衰。
闾里传惊饱物华，此亭真是一生涯。人知菽水欢终异，地比蓬蒿径自佳。岁计黄云千𫁂䅉，春心青玉几龙蛇。不须分外开新畹，故有儿孙敌谢家。
寸毫挥洒敌连城，想见仙标白玉京。周鼓直须论妙刻，陶琴初不费烦声。他年浪许曾窥豹，此日谁堪与濯缨。寂寞蓬茨今有助，病躯那复愧登瀛。
俗眼纷纷少得青，独君襟义富坻京。挥斤郢鼻时惊巧，持鼓雷门浪费声。正喜珠玑生咳唾，敢期茅𫈵被游缨。鲰生谫谫难论报，此日方知海是瀛。
昔帝樯乌下日边，曾留清跸此蹁跹。鱼龙窟暗浮春涨，凫雁行低破暝烟。星阁摧颓空岁月，芜城埋没旧山川。后庭一曲陈家破，更看当年水调传。
蹭蹬年来谁寄声，静搘筇竹了无营。照衣檐竹露逼冷，过耳海潮风送清。岂有稻粱骄雀鼠，终惭醅酒费瓶罂。请缨自是男儿事，咄咄胡为过半生。
又逢佳节破牢愁，天卷微云尽放秋。一水孤飞临汝桨，几人清兴庾公楼。萤腰乱试林塘点，蝇阵微收几案稠。黄菊红萸满乌帽，椒丘谁是醉乡谋。
白简差差长蠹鱼，强颜那复计三余。长波不洗客愁去，脱叶似将官况疏。行乐醉乡金欲尽，投身老境岁还除。因持旧史论窗烛，大半功名不是书。
格老辞严趣复新，百篇洗眼尽惊人。喑呜自是东骚将，潇洒疑非阀阅身。快甚天星秋炯炯，富于仓廪昔陈陈。终惭不敌齐呀喊，敢议肴羞与栗榛。
三峡当年一锡飞，祖灯曾是密传西。示徒端的只消指，灌顶分明别有醍。秋衲拥云惊晓榻，病髭镊雪照寒溪。知谁解吸西江水，赖有孤禅觉众迷。
箯舆曾约下山颜，白足尘缘等是悭。贪为水云留物外，劣容纸墨到人间。银潢一掬愁枯肺，金钥千重想上关。病客此身似笼鸟，何时毳衲对斓斑。
学非歆向擅家声，僮指仍惭左蜀程。梦月自怜名旧识，屠龙何补技先成。悲缠风树新创巨，心折家园独鸟惊。樵斧渔竿有真趣，不应邻叟怪逃名。
广场较艺号肩摩，笔挫千人敏若梭。共喜此声传烜赫，直应无物避爬罗。雅音尚汩多哇郑，荆璞谁收屡献和。洗眼今看色丝语，快于执热濯东波。
拔迹朝闺太早生，不容余蕴付功名。肯缘簪绂重回首，似共林塘别有情。恰恰冥鸿如素志，来来弊屣薄浮荣。留赀无有公何恃，赢得桑榆慰此行。
别君倒指倏旬日，顾我摇心如旆旌。满引未应勤上客，高谈聊欲破劳生。望梅终恐难酬渴，挹露悬知别得清。咫尺履綦犹惜到，可能无复故人情。
黑头贪作隠中仙，高谢清时五两纶。物外收将闲日月，人间归去好溪山。二疏等作挥金计，五柳犹迟倦鸟还。多少有车悬不得，规规钟漏亦胡颜。
好样江边青雀𦨵，愧君暂借不相妨。帆樯缥缈青天近，窗户玲珑白日长。浓绿迢迢春到水，衰颠种种客还乡。却应耆旧遥知羡，况味浑如临汝郎。
寄来何啻十千价，置处曾非六一身。自惭无足斗筲算，暂见已觉神形亲。他年换得青田核，此日吹回紫府春。翦却愁根真外助，不妨功胜齿亡唇。
膴仕委蛇四十秋，翻然归作赤松游。无瑕旧是千金璧，不系今如一叶舟。举世风霜空末路，此身芝术最良谋。新篇晚更追骚雅，何计从公乞愈头。
兴味高于鹤在云，去留初不挂毫分。郑公乡里新门巷，谢氏芝兰好子孙。潇洒笑谈宽日月，优游在世傲乾坤。邻翁盛说归欤美，曾是当年朱两轓。
少年腾踏属骅骝，骨相疏明玉照秋。湓口犹传旧令尹，豫章聊半古诸侯。一官身外真无负，百故胸中自不留。论荐由来公道在，谁将卓荦到需头。
瞥去门阑两换春，标规仍惬此来亲。能将官况为余事，别有阳和到后尘。衮衮何妨流水淡，纷纷谁数白头新。拟论一报归恩地，愧我犹为栾棘人。
诸方喉舌卷舂容，直指慈幢信长雄。翳尽全开扪海月，清多平挹洗天风。相望震旦传衣后，别寄西儿妙斲中。好把沃洲论五老，冁然重此得支公。
西南五马照青螺，众惜班春未几何。绿发桑榆收太早，青云岐路剩来多。仙家职事清闲好，逋客林泉取次过。正恐此身休不得，再看邹律起阳和。
凉飔一水漾清虚，画鹢翩翩北去初。暂把壮图收绂冕，只留和气到阎闾。海边有梦通琳阙，物外无心挂隼旟。寄语琅琊好泉石，使君不是赋归欤。
上林曾共见鶑迁，五百英豪气戾天。鬭在并存嗟白发，成空半已锁黄泉。菊花酩酊同今日，桂籍风流记旧年。愧辱新诗无以报，误烦褒笔比青钱。
跧迹青纶木不春，洗君眉宇海津津。江湖隔阔青螺梦，岁月飘零北固身。俯仰未应羞彼俗，漱衔仍喜属吾人。嚼螯擘壳怀哉乐，又作秋风一笑新。
东南谁是识弥天，觉海乌藤搅欲干。金色髯耏飞妙吼，云间头角傲秋蟠。觚棱势逼嶙峋去，杖屦阴回矗櫹宽。十载洒然重洗我，一襟通底是清澜。
天门直北八公西，杏栱梅梁脱蔽亏。金叶卷空飞鸟影，冰纨浮入茂林姿。裁云丽服淮娥踏，熨齿纹线楚客辞。十二玉帘浑轴水，瘦龙捎月叫参差。
山川定出书意外，鱼鸟自闲眠对时。艇子黏天归一叶，涛头吹雨落千麾。截波尚欲论孤剑，应客初惭乏大儿。听得渔郎隔溪语，夜来秋色暗江蓠。
无尘一境好仙去，有梦九秋应鹤知。弱筿婵娟藏别坞，野荭高下补疏篱。秫田百亩堪供酒，脍手千刀间忆鲻。未愧镜湖夸贺监，聊将星管觅桓伊。
连云草树纵横幕，点水凫鸥黑白棋。日晏厨烟青一穗，暑余窗雨暗千丝。饱闻杨恽生行乐，懒赋张衡我所思。软碧会须连月占，恣看飞檝界琉璃。
好样仙曹斗野西，不将颜色傍人低。由来胸腹开蒙汜，故有篇章照黑蹄。采捧挂门虚昼警，鸱夷浮客趁秋跻。风胡去世纯钩蛰，谁取吹毛莹䴙鹈。
蠹粉侵侵抱缭墙，佛祠仍是旧仙乡。晴雷殷地溪声转，顽橐吞空洞脉长。旦过客分云卧冷，腊高僧煮涧毛香。须知剩得天龙护，别绕森严十万冈。
仙客当年蜕尘土，洞天此地老烟霞。顷来鸡犬如无迹，里许山川别是家。辽海不归千岁鹤，武陵频换一番花。可能匕上胡麻饭，变得劳生两鬓华。
晓寻葱蒨踏顽云，越俗闽风杂楚民。天窄定藏巫峡雨，溪深疑有武陵春。驱寒万籁争奔壑，竞秀千峰自逼人。断送残年归马首，却羞头著故纶巾。
青幢翠葆抱参差，浮客黄金凿落晖。一日山川如得主，两眸天地不藏机。华胥有国真稀阔，齐物名篇孰是非。涩道直西暄绛蜡，卷空箫鼓使君归。
赤白觚棱插戾翰，东南重此识多盘。起从海若三山外，分得壶公一境宽。世事升沉随过鸟，物情潇洒属层峦。画图恐是天抛掷，乞与莆人恣展看。
他年胜践归林记，大半豪夸落蔡篇。快甚跃壶窥日月，泪疑枯海变桑田。觥船照客吹红液，轩槛娇春扑紫烟。到得无云剩寥廓，此身仍在鸟飞边。
羸骖戢束来闽岭，晚岁峥嵘宿泗洲。一缕蝉联通鸟道，万鞓层叠挂民畴。林标入夜梢云梵，暖色先春动毳裘。谁把地祇金鏁掣，踏开行客古今愁。
鹭袍粉白笔摩秋，余地争看众刃游。坚壁赖公专细柳，得壶如我愧中流。仆姑此日先穿札，绿绮何心晓报镠。恰恰丰隆通蛰户，论功相与副旁求。
吏役区区病足酸，愁闻三十六盘山。偶从物外抽身去，又作人间行路难。主意十分浓似酒，客心一缕急于滩。夜光莫道无因至，乞与扁舟洗眼看。
百粤东头倦客身，秋风溪鲙正堪论。尘埃洗尽生风语，粉黛仍传到手樽。吹剑自应超世味，曳裾谁复羡侯门。临流更拟张胸胆，终恐精微未易言。
当年曾此烂芝英，山半楼台矗化成。一点有情悬客望，三休疑路与云平。冷吹萝蔓阴晴变，景落鱼龙窟穴清。拟秃谢公前却屐，生憎并日计江程。
心本虚明亭更幽，亭澄心外复何求。高堂挂镜来斯照，素月流天翳尽收。道力定僧堪默对，我忘吟客快冥搜。风痕不动玻璃软，十万人家一色秋。
画戟东南第一州，番君斥大汉家侯。王祥别乘开风采，颜驷潜郎识滞留。投缿里豪空两狱，发硎刀刃失全牛。昨闻铃阁仍丰暇，身卧云涛最上头。
秀语惊人自昔年，津涯今见浩无边。情逾玉璧虞卿赠，味赛鮧鱼宋帝便。易驷始惭中且下，鏖兵信是一当千。端应消得乡闾贺，橐楮新藏朱鹭篇。
涨天丝雨欲肥梅，江上相逢秀色开。白发十年归梦寐，青衫一笑洗尘埃。云边活碧山围健，汀末疏明鸟阵回。独向稠人见高义，此情须敌万琼瑰。
老雄冠距旧鸣将，他日文闱果擅场。聊佐县章纡墨绶，饱闻家学富青缃。占春桃李须惭早，驻日桑榆自审长。流水高山空逼耳，有谁论列到需章。
白狼峰顶共留连，一纪于兹剩四年。事过已如炊黍梦，鬓催难著买春钱。飘零惭说相思驾，泪落仍传到手篇。梨栗果盘鱼蟹饤，恍疑身世上通川。
峨峨名节重于山，旧作朝廷耳目官。凤阙几闻随仗入，龙颜曾许卷帘看。昔年白笔惊人凛，今日清风过岭寒。直指近来新有例，出疆回使侍金銮。
獬豸冠中笔罢簪，却乘骢马出骎骎。手提国宪风霜重，口布王言雨露深。古剑夜光冲斗气，甘棠春有绕庭阴。澄清好把冰壶水，洗却天涯滥浊心。
一章飞达九重天，求解黄堂石二千。甘守绿园三亩宅，肯贪红药八花砖。利名摆去灰心定，功行修来月性圆。尤喜挂冠归第后，生涯非欠买山钱。
挂冠归慕赤松游，不羡金门万户侯。一枕清风三径晓，满船明月五湖秋。冥冥宛若高飞雁，泛泛浑如不系舟。几向夜深南极望，老人星见照连州。
何得清时便挂冠，归来高卧水云间。一轮白日易催老，百斛明珠难买闲。行止尽将随野鹤，生涯都付与青山。庭前乌影高三丈，见说朱扉尚闭关。
佩剑携书入帝京，秋容如画照行程。三千道路虽迢递，万里烟霄绝坦平。丹汉风高鹏翼健，晓天霜浅马蹄轻。好将掷地金声赋，夺取前春榜上名。
飘飘勒马出城𬮱，箧里还为席上珍。荆玉始分三献日，琼林终折一枝春。惊天动地文堪掷，捉月拏云手定伸。正遇汉庭新用赋，子虚须属茂陵人。
久蕴惊天动地文，乘秋得志正逢辰。青钱万选终须中，白玉三投始辨真。鹗荐比声乡贡日，鶑迁前试帝城春。汉庭方尚春秋学，须作平津第一人。
骚雅亡来几百年，不图今日见君篇。遒豪压倒元才子，清丽追回李谪仙。风月吟穷三寸舌，江山归欠一囊钱。此时长啸出门去，但觉绕梁遗韵传。
底事遑遑不见容，秋来又见走西东。四时花月搜吟内，万里江山险阻中。归去但应存舌在，愁来莫更笑途穷。从今贾马休谈咏，恐起霜天刮面风。
春山野思万千重，那更江头来送公。别泪滴流红杏雨，离情摇曳绿杨风。一枝易绕南飞鹊，只字难凭北塞鸿。惟有感恩情不断，夜深长入梦魂中。
送君南浦忍分襟，注目春江烟水深。思乱似云无所著，情浓如酒不堪斟。杏花烧断离人恨，杜宇啼穿去客心。别后愿为深夜蝶，翩翩飞梦去相寻。
应被功名误一身，卜居归就水云耕。诗题招隠同谁和，赋奏闲居独自成。三径蓬蒿贫处士，五车经史富书生。几回醉后颠狂甚，便拟骑鲸上太清。
奔走文场十载劳，归来三径满蓬蒿。麟穷西狩人谁念，龙卧南阳节自高。贫里田园居四壁，吟中风月笔千毫。早知今日诗书误，悔不当初学六韬。
万丈飞泉落笔端，源流浑觉海波宽。若非学造渊骞寝，焉得诗登李杜坛。文苑春开红芍药，词林秋削碧琅玕。篇成底事犹多困，只为名高折却官。
男子谋身岂易知，鱼虾燕雀莫相欺。蛟龙翻海非无日，鸿鹄冲天自有时。直把寸心睎孔孟，终摅余蕴继皋夔。当年张禹荒唐辈，犹作炎刘帝者师。
片心长是乐清虚，一到莲花喜有余。柳倚古溪风不断，路迷芳草客来疏。樽无美酒难浮蚁，手有文竿未食鱼。细草晚天时跃马，红尘无复上衣裾。
真阳城下涨春涛，船覆车摧满眼愁。泛泛我非援溺手，滔滔谁是济川舟。一城直恐为鱼鳖，四境何缘辨马牛。焉得长鲸浮到海，吸干狂浪得安流。
不因门有北堂亲，肯泛孤舟瘴海滨。万里江湖愁去客，一春风雨厌行人。花朝水国留题懒，月夜乡园入梦频。每被烟波惊破胆，却思云石自由身。
雾敛云回雨却残，衣单犹尚怯朝寒。烟尘暗处江山窄，日月光来宇宙宽。渔棹不忧滩浪险，客轮惟喜路程干。关关珍重梢头鸟，每到晴中语亦懽。
久厌梅蒸蠹客袍，一逢晴色喜陶陶。岚烟散后青山出，海雾开来日月高。四海廓成清世界，五湖消灭恶风涛。九衢来往趋名者，遂免泥涂仆仆劳。
安得绳丝万丈长，绊留乌影在扶桑。三春厌倦泥涂走，一旦亲逢日月光。山有晚烟青郁郁，天无阴雾碧苍苍。雨余更荷风相照，吹送残花满院香。
四面无尘一径深，岚烟吹尽好披襟。寒生醉榻宜春睡，冷入诗窗豁夜吟。坐有清凉非待扇，夏无烦愠不须琴。泠然试把阑干倚，顿起飘飘物外心。
片帆西下泊江亭，风物萧疏惨暮程。山色尚凝迁谪恨，溪流犹泻怨嗟声。一朝逐客仙舟过，万古行人玉箸倾。不待鹧鸪啼落日，自然临景易牵情。
谁识咸池万顷中，源流穷处与天通。气蒸古木千岩晓，浪拍扶桑四远红。焰焰骊珠初出海，腾腾乌翼渐摩空。不须更问乘槎客，只此波间是月宫。
登高怀远思依依，目断沧洲旧钓矶。城上两三声画角，天涯千万里斜晖。烟抽绿草随洲转，风递轻烟贴水飞。到此自然堪下泪，不须啼鸟劝如归。
岁月催人误壮图，风清官况强支吾。春来酒病寻常有，老去花迷大杀无。慵里盛添诗债负，闲中赢得睡工夫。谁知到此扁舟内，白面书生瘦矣乎。
牡丹才过石榴开，岁月惊人老易催。一面红颜春递去，满簪华发夏催来。蝇头利禄徒劳耳，麟阁功名大晚哉。不必更增川上叹，及时行乐且衔杯。
谁道连州海瘴边，只消禹锡一雄篇。江山草木皆增价，风月烟霞总直钱。十二亭台尘外境，一千疆界洞中天。自经大笔留题后，从此湟川胜洛川。
何事新霜上鬓毛，从前都为作诗劳。老松经岁材方劲，古桧吟风韵更高。可播管弦升乐府，自堪奴仆命离骚。冥搜直到穷源处，惊得神啼与鬼号。
平昔江流清得名，只今池面胜江清。人间有镜磨秋骨，天上无宫敌水晶。月借婵娟相表里，路分潇洒入逢迎。会虽饱占银潢魄，莫似沧浪濯垢缨。
由来昭武胜天台，淑气俄钟命世材。天上月华方摄兔，人间春色已先梅。长庚梦白真无敌，嵩岳生申世有开。直恐龙陂清澈底，照人都入骨毛来。
早岁声名动玉除，区区汉日谩严徐。高将官况云难学，清得才情水不如。端的好光亲日月，分明有力是诗书。轩轩昭代文章伯，谁识麒麟下紫虚。
豫章潇洒古南州，偶屈天边法从游。孺子榻尘终日少，曲江诗板有时留。千帆白雪艨艟浪，万顷黄云𫁂䅉秋。谁识使君经济处，长年清怯为民忧。
从古无双江夏黄，此身亲簉玉宸傍。暂闲十载陶钧手，犹胜一时鹓鹭行。况复唐虞新日月，不妨伊傅好舟航。愿酬千里邦人祝，直筑沙堤到大梁。
迎春新酒拨鹅黄，献寿争持潋滟觞。入夜台躔动符彩，拂星旌户集簪裳。平时猥辱非常顾，贱子初无可录长。独有此心效芹块，愿先歌鲁炽而昌。
雅什曾歌岳降神，今看天上玉麒麟。舜弦一弄均和气，尧荚三收得令辰。池到凤凰须指日，符分鱼竹未妨身。祈公戬谷终何拟，星有元台木有椿。
往岁曾看九万飞，日边亲得好光辉。西清儤直荷为橐，左蜀宣风绣作衣。直使声名过紫塞，剩留功业到黄扉。苍生久系为霖望，早晚追锋合北归。
东朝功业高参九，丞相门闾盛活千。二纪再中扶汉日，一帘全覆避尧天。濯龙春去蚕空老，长信衣藏玉不烟。与子弄孙神圣上，飞腾谁识母仪篇。
循陔备养虚兰膳，吹棘深慈怆凯风。岁阅杯棬余旧物，气躔龙虎识新宫。素冠起慕三年外，暖律添晖六服中。百载重论章懿典，崇成应得敌高嵩。
人世犹来共一沤，如君无憾此生浮。兰陔长负平生养，蒿里方成不测游。故物他年归石马，东楹何事揜天球。始应羞杀吴中士，误把垣星决去留。
瑟缩神皋万木悲，此中祖𫐈是长辞。半生桂向秋蟾老，一日舟先夜壑移。终恐短长私造物，了无毫发愧铭诗。青鸳仅就千云构，谁是当年识履綦。
老烂为儒众所闻，病中犹不废研论。生荣不得文章力，死赠须沾雨露恩。贤有凤毛奚所憾，命终龟寿亦何冤。卧牛又得佳山水，青紫他年定满门。
九原秋草没麒麟，哀挽黎明出问津。花魄欲招谁些楚，箫声先断客愁秦。冢间白鹤空双舞，天上黄姑定卜邻。晰晰目存成底事，空余粉墨逼天真。
中庭熨泠事多违，像设俄惊𰬸作帏。风雨夜花连子失，铅黄朝镜觉鸾非。一篇潘赋空赍恨，数鼓庄盆未息机。俯仰便成今昔异，瓶银簪玉意何归。
今古区区滚世埃，此中莲社为谁开。从教靖节攒眉去，却喜刘雷拄步来。百计坦平心地静，点光回照玉蕖开。翻嗟当日陶彭泽，拍手空歌归去来。
山屏石壁共巇嵚，外锁浮云内日阴。岩净四时捐俗虑，泉声一派洁尘襟。搜吟得助骚人句，笑傲忘归逸士心。何日路穿松径僻，杖藜携酒再登临。
碧落嵯峨石室幽，到难嗟我未尝游。两崖卷束云霞满，一水通流秋色浮。宛矣壶中延日驭，凝然乳窦滴泉旒。徘徊注目孱颜久，疑有真仙在上头。
芙蓉溪畔石连松，殿阁峥嵘倚半空。一念超居无色界，几人长住广寒宫。佳宾喜上山头月，密友时来竹下风。除却少多元本物，泥牛哮吼任西东。
炎祚无疆越万龄，如何夷卤尚凭陵。中兴事业须王导，拨乱韬钤要孔明。剧盗已分齐钺定，端星行指泰阶平。呼韩朝渭非难事，好继当时丙魏声。
向晨结束争长途，利风刮面冰在须。冈穷得水马不进，雾暗失道人相呼。悠悠旁舍见汲井，轧轧隔林闻挽车。游目骋怀自可乐，勿忆乡县增烦纡。
霜风棱棱万木枯，梅花破萼犹含须。田家往往事游猎，追逐狐兔相号呼。微茫山中起狂烧，隠约林梢低日车。马头渐觉有佳趣，勿厌阡陌多萦纡。
瞳人剪水腰如束，一幅乌纱裹寒玉。飘然自有姑射姿，回看粉黛皆尘俗。雾合云窗人莫窥，门前车马任东西。礼罢晓坛春日静，落红满地乳鸦啼。
原庙初更十二章，还舆诏跸幸诸庠。法天辟水遥迎仗，应月深衣不乱行。风动四夷将遣子，礼行三舍遂宾王。前知此举追虞氏，果有球音发舜堂。
长官平昔嗜林丘，僧与开亭待胜游。修竹回环扶碧瓦，小池方折转清流。春深𫛸鴂催诗句，夜静蟾蜍入酒舟。只恐政成留不得，县人空此忆韦游。
一辞行旆楚亭皋，几为登临挂郁陶。蓬断草枯时节晚，山长水远梦魂劳。流传玉刻皆黄绢，早晚金闺报大刀。宣室方疑鬼神事，顺风行看驶鸿毛。
满斛泠泠注不穷，幻尘干慧洗皆空。法流水接诸天上，神瀵香闻一国中。金粟示为除病恼，跋陀仍已获圆通。马蹄又入风埃去，回首吴吟谢迮翁。
温井霜寒碧甃澄，飞尘不动玉奁清。老翁仙去羸骖共，太子东归废沼平。据石聊为宝陀观，决渠还落堰溪声。浣肠灌顶虽殊事，一洗劳生病恼轻。
诛茅北户结圆庐，从事风流入画图。珠箔粉垣藏混沌，葛巾藜杖造虚无。春闲居士天花室，昼静仙人白玉壶。遥想吏行凫鹜散，沉烟一穗对团蒲。
缥缈云峦欲尽头，洒然华构引飞流。朱盘潋滟开冰鉴，碧甃萦纡走玉虬。毛骨渐惊超浊界，风烟骤觉变清秋。更怜白足如霜句，可羡溪边六逸游。
卧龙西畔北池头，水擘华堂瑟瑟流。几曲漪涟盘翠带，一峰孤秀浴苍虬。香囊近午清无汗，素扇生凉爽入秋。待唤画师来貌取，图成便是竹溪游。
路转横塘入乱峰，遍寻萧洒兴无穷。楼台特起喧卑外，村落随生指点中。溪傍五云清逗玉，松分八面翠成宫。归途父老欣相语，今日程公昔谢公。
灵祠真馆閟山隈，形势相高对越台。莓径翠依屏上转，藕花红绕鉴中开。鹤衔宝箭排烟去，龙护金书带雨来。夹道万星攒骑火，满城争看使君回。
东阡北陌坐淹时，偶为高风振羽仪。十丈莲花开处远，三年楮叶刻成迟。鬓毛但速安仁老，钱粟难输曼倩饥。尚赖故人遥省忆，发挥春色有新诗。
万古流空一鸟沉，衣冠常苦事违心。七行俱下知君旧，四者难并笑我今。梅已偷春成国色，云犹凭腊造天阴。美人绿绮烦遥赠，莫致南金增永吟。
长年忧患百端慵，开斥僧坊颇有功。地撤蔽亏僧界浄，人除荒秽玉奁空。青天并入挥毫里，白鸟时兴隠几中。最是人间佳绝处，梦残风铁响丁东。
数椽空屋枕清流，一榻萧然散百忧。终日掩关尘境谢，有时开卷古人游。鸣鸠去后沧浪晚，飞雨来初菡萏秋。此处便令君睡足，何须云梦泽南州。
一出承明七换麾，君恩复许上彤墀。白衣苍狗无常态，璞玉浑金有定姿。天上图书森似旧，人间岁月浪如驰。鳌头只在蓬山畔，行赴蟠桃熟后期。
淮海相逢一解颜，纷纷岁月梦魂间。初惊渔艇迷花去，忽认星槎拂斗还。桂岭暮登猿断续，槐堂春到鸟绵蛮。石渠旧议行当复，未信佳时得自闲。
节旄淮畔脱秋风，忽跨鲸鱼上碧空。华秀两跗当重露，文成五色在高桐。江南又说衣冠盛，廷右仍瞻礼乐隆。朝𪾢既升淮海见，瀌瀌雨雪自消融。
旗亭解手屡冬春，闻道归来白发新。马革裹尸心未艾，金龟换酒气方震。梦魂偷绕边城月，道从公穿禁路尘。知有新编号横槊，为凭东使寄淮滨。
倪郎才韵照冰壶，北向开轩颇自娱。檐度蕙风鸣鴶鵴，壁经梅雨画螔蝓。觥筹交错银河挂，文史纵横角簟铺。官舍私居同是漫，莫嗟三径就荒芜。
侠气轩轩翰墨场，邅回世路鬓成霜。出从车马行千里，归与琴书寄一方。鸟啭入帘春欲破，炉香侵梦日初长。扁舟会有山阳役，聊借狂夫挹酒浆。
并州令尹古人风，淮海相忘十载中。丽句晓披花绰约，清谈初扣玉丁东。追攀昔共猗玕子，嗜好今同桑苧翁。所惜华船轻解𫄴，未窥笠泽故书丛。
子猷风味最诸王，试吏聊怀筦库章。鹄峙碧桐初振羽，珠遗沧海渐腾光。淮山暮眺千峰擢，洛水秋输万鹢翔。顾我行为大梁役，一卮薄酒话愁肠。
萧瑟通池閟茂林，岸傍无复属车音。涵春似恨隋家远，涨晓疑连蜀井深。鬭草事空烟冉冉，司花人远树阴阴。劳生俛仰成陈迹，纵有遗声可用寻。
栋宇高开古寺间，尽收佳处入雕栏。山浮海上青螺远，天转江南碧玉宽。雨槛幽花滋浅泪，风卮清酒涨微澜。游人若论登临美，须作淮东第一观。
蜀冈精气滀多年，故有清泉发石田。乍饮肺肝俱澡雪，久窥杖屦亦轻便。炊成香稻流珠滑，煮出新茶泼乳鲜。坐使二公乡思动，放杯西望欲挥鞭。
昆仑左右两招提，中起孤高雉堞西。不见烧香成宿务，虚传裁锦作障泥。萤流花苑飞星乱，芜满春城绿发齐。长忆凭栏风雨后，断虹明处海天低。
古佛悲怜得度人，应缘来现比丘身。水流月落知何处，花发鶑啼又一春。方外笑谈清似玉，梦中烦恼细如尘。老僧自说从居此，却悔平时事远巡。
云峰一变隔炎凉，犹喜重来饭积香。宿鸟水干迎晓闹，乱帆天际受风忙。青鞋踏雨寻幽径，朱火笼纱语上方。珍重故人敦妙契，自怜身世两微茫。
画舫珠帘出缭墙，天风吹到芰荷乡。水光入座杯盘莹，花气侵人笑语香。翡翠侧身窥渌酒，蜻蜓偷眼避红妆。蒲萄力缓单衣怯，始信湖中五月凉。
阴阴古殿注修廊，海伯川灵俨在傍。一代衣冠埋石窆，千年风雨锁梅梁。碧云暮合稽山暗，红芰秋开鉴水香。令我免鱼繇帝力，恨无歌舞奠椒浆。
雄檐杰槛跨峥嵘，席上风云指顾生。千里胜形归俎豆，七州和气入箫笙。人游晚岸朱楼远，鸟度晴空碧嶂横。今夜请看东越分，藩星应带少微明。
人物风流推镇东，夕郎持节作元戎。樽前倦客刘师命，月下清歌盛小丛。裘弊黑貂霜正急，书传黄犬岁将穷。买舟江上辞公去，回首蓬莱梦寐中。
云山檐楯接低空，公宴初开气郁葱。照海旌幢秋色里，激天鼓吹月明中。香槽旋滴珠千颗，歌扇惊围玉一丛。二十四桥人望处，台星正在广寒宫。
学士风流异域传，几航云海使南天。不因名动五千里，岂见文高二百年。贡外别题求妙札，锦中翻样织新篇。淹留却恨鸳行旧，不得飞觞驻跸前。
橡叶冈头释马衔，区中奇观得穷探。崖空飞鼠声相应，江静群峰影倒涵。居士碧云裁秀句，道人哀玉扣清谈。偶成二老风流事，不是三乘宿草庵。
苇萧传火度冥冥，乍入清都醉魄醒。草隠月崖垂凤尾，风生阴穴带龙腥。壁间泉贮千钟碧，门外天横数尺青。更欲仗笻留顷刻，却疑朝市已千龄。
侍臣不合出都门，为有威名蕃汉尊。户部左曹回妙手，匈奴右臂落清樽。挥毫珠璧生谈笑，转盼龙鸾在梦魂。瀚海一空何足道，归来黄合坐调元。
天马蒲萄隔玉门，汉廷谁更勇如尊。行台晓日屯千骑，祖道春风属一樽。莫许留犁轻结好，便令瓯脱复游魂。要须尽取熙河地，打鼓梁州看上元。
三禁提衡系扰龙，拜无烧尾有家风。班行旧号青云士，宾主今为黄合公。烱烱坐屏云母隔，珊珊行佩水苍同。自惊初到蓬莱上，便见骊珠出海宫。
春溜泱泱初满池，晨光欲转万年枝。楼台四望烟云合，帘幕千家锦绣垂。风过忽闻花外笑，日长时奏水中嬉。太平谁谓全无象，寓在群仙把酒时。
宜秋门外喜参寻，豪竹哀丝发妙音。金爵日边栖壮丽，彩虹天际卧清深。已烦逸少书陈迹，更属相如赋上林。犹恨真人足官府，不如鱼鸟自飞沉。
病躯寒食百无悰，偶到平阳旧第中。池籞信为三辅冠，杯盘真有五陵风。美人赋韵分春色，上客挥毫夺化工。白发渐于花柳薄，但怜流水碧相通。
吴扇新翻制素绵，名郎持赠意俱圆。有人充户修明月，无女乘鸾向紫烟。供奉宜升清暑殿，动摇合作御风仙。谁知挥却青蝇辈，功在春蚕一觉眠。
令尹才高寺为空，岁时行乐与民同。旋开小坞藏春色，更制新声写土风。客向樽前忘尔汝，路穿花去失西东。无言妫女今焉在，桃李相传恨未穷。
征马萧萧柳外鸣，议郎归养洛阳城。登山尚记飞云处，罢吏端如弃唾轻。为米折腰知我拙，下车入里见君荣。堂前嵩少宜秋色，献寿还应旋制声。
螭口清漪下玉栏，隔花时听鸟关关。酒行寒食清明际，人在蓬壶阆苑间。天近省闱卿月丽，春偏戚里将星闲。忽思归去焚香坐，静取楞严看入还。
天上吹箫玉作楼，蟠桃熟后更无忧。内家报喜车凌晓，太史占祥斗挂秋。龙得一珠应献佛，虎生三日便吞牛。鲁元福禄何人似，坐见张敖数子侯。
风流公子四难并，更引清漪作小亭。润及玉阶春涨雨，光浮藻井夜涵星。卷帘几砚成图画，倚槛须鬟入镜屏。何日解衣容借榻，卧听螭口泻泠泠。
解手亭皋才几月，春风已复动林塘。稍迁右史公何泰，初阅除书国为狂。日出想惊儒发冢，风行应罢女争桑。东坡手种千株柳，闻说邦人比召棠。
东风已动北风归，寒气侵寻自霁威。何处管弦传腊酒，谁家刀尺制春衣。使君英妙开莲幕，别驾风流出粉闱。唯有广文官独冷，终年如坐水边矶。
上客新从颍尾归，使君高会列南威。风将沉燎萦歌扇，雪带梅香上舞衣。翻样云团分御帑，如椽蜜炬出宫闱。食前方丈罗珍怪，却讶犀燃牛渚矶。
茫茫汝水抱城根，野色偷春入烧痕。千点湘妃枝上泪，一声杜宇水边魂。遥怜鸿隙陂穿路，尚想元和贼负恩。粉堞女墙都已尽，恍如陶侃梦天门。
庖烟起处认孤村，天色清寒不见痕。车辋湖边梅溅泪，壶公祠畔月销魂。封疆尽是春秋国，庙食多怀将相恩。试问李斯长叹后，谁牵黄犬出东门。
论月柴门不浪开，命车良为故人来。茫然极目春千里，尚想愁肠日九回。绿水池边聊复尔，黄粱枕上信悠哉。何时共约参寥子，自撷青菁作饭材。
落落衣冠八尺雄，鱼符新赐大河东。穰苴兵法申司马，曹植诗原出国风。拈笔古心生篆刻，引觞侠气上云空。石渠病客君应笑，手校黄书两鬓蓬。
深巷茅檐日渐长，卧看花鸟竞朝阳。惜无好事携樽酒，赖有邻家振烛光。尚友颇存书万卷，封侯正阙木千章。错刀锦段相仍至，小子都忘进取狂。
十年淮海闲居草，偶遣儿童次第成。方愧贫家矜敝帚，忽蒙邻壁借余明。文昌但愿花前老，张翰何须身后名。移病阖门参拜阻，卧听车马去来声。
环堵萧然汝水隈，孤怀烱烱向谁开。青春不觉书边过，白发无端镜上来。祭灶请邻聊复尔，卖刀买犊岂难哉。故人休说封侯事，归钓江天有旧台。
觚棱金爵自岧峣，藏室春深更寂寥。扪虱幽花欹露叶，岸巾高柳转风条。文书几上须髯变，鞍马尘中岁月销。何日一筇江海上，与君徐步看生潮。
闻说何郎操行端，萧然环堵若为安。鸟啼花发阻携手，水远山高空凭栏。别后想多黄绢作，春来尤厌惠文弹。两章读罢知高义，贵贱交情自古难。
汝南古郡寡参寻，兀兀长如鹤在阴。支枕星河横醉后，入帘风絮报春深。青山未落诗人手，白发谁知国士心。多谢名郎传绿绮，愧无佳句比南金。
老濞城西木半摧，昆仑冈下路新开。故人此地衔忧去，禅客他时问疾回。闻为树风增永感，却因水鸟证西来。已谋寒食驱羸马，细听清谈动玉哀。
扬舲偶过海边州，一见名郎破百忧。荀氏诸龙俱俊伟，河东小凤最风流。明珠白璧俱投报，细草幽花入献酬。别驾旧斋何足念，文昌新府待公游。
一星就起海隅傍，县弩前驱过射阳。行见斯民无重困，坐令吾道有余光。簿书不碍诗人笔，猿鸟常窥使者章。谈笑自然群吏肃，何须酒后次公狂。
翠华初到殿中间，三馆诸儒共一班。迎谒晓廷清跸近，退穿春仗彩旓闲。病来怕饮东西玉，老去惭陪大小山。知续春明退朝录，借观当奉一鸱还。
羸兵瘦马犯黄尘，自笑区区梦里身。不是对花能伏老，自缘无酒可浇春。校书天禄陪群彦，晞发阳阿遇故人。三百六旬如此少，更添香火坐逡巡。
风流云散越王城，珍重阇黎愿力成。不使邓尼惊倒化，祇教白傅叹先行。早因妙契窥曹洞，竟以清芬继肇生。回首中庭旌骑散，月华还可一方明。
仙山游观甲寰瀛，不比人间自雨亭。歌断瑶池云杳杳，酒行金谷水泠泠。珠帘卷雨惊秋近，罗袜凌波笑客醒。月下珮环声更好，应容挥麈伴公听。
碧流如镜羽觞飞，夏木阴阴五月时。清渭日长游女困，武陵春去落花迟。玉笙吹罢觥筹错，蜜炬烧残簪珥遗。吴越风流公第一，未输山简习家池。
冠裳盖座洒清风，轩外时闻韵箨龙。人面春生红玉液，银盘烟覆紫驼峰。天涵秋色山山共，树搅乡思叶叶重。便欲买船江北去，为怀明德更从容。
风马云车下九天，郊柴初告帝心虔。天如倚盖临坛上，星若连珠绕御前。缥缈珮环参雅奏，岧峣楼阁抱非烟。侍臣举酒欣相属，醉看参横左右肩。
点目谁能化两龙，超然想见古人风。红尘稍与僧家远，白发偏于我辈公。休计浮名千载后，且欣汤餠一杯同。何时并筑邗沟上，引水浇花半亩宫。
泠风三伏是清秋，虽有炎蒸不汝留。满地溪山归藻井，有时丝管下沧洲。快哉便得逍遥趣，偶尔还成汗漫游。谁为发挥无妙手，赋凌楚玉有家丘。
故人早岁佩飞霞，故遣长须致茗芽。寒橐遽收诸品玉，午瓯初试一团花。著书懒复追鸿渐，辨水时能效易牙。从此道山春困少，黄书剩校两三家。
楚山冬笋𣃁寒空，北客长嗟食不重。秀色可怜刀切玉，清香不断鼎烹龙。论羹未愧莼千里，入贡当随传一封。薄禄养亲甘旨少，满包时赖故人供。
一隔音尘月屡迁，忽收来问涕潸然。栖迟册府吾如昨，流落江村汝可怜。梦里漫成池草句，愁来空诵棣华篇。卑飞暂尔无多恨，会有高风送上天。
长年身外事都捐，节物惊心一怅然。正是山川秋入梦，可堪风雨夜连天。桐梢摵摵增凄断，灯烬飞飞落小圆。湔洗此情须痛饮，明朝试就酒中仙。
鲜车百乘使龙庭，路指全燕古北平。祖帐列仙修故事，行台诸部奏新声。留犂挠酒知胡意，尺牍移书示汉情。纳节便应归法从，中途已报制书行。
须句别驾伟仪刑，陵谷初无见坦平。七子建安推世艺，五经中秘擅家声。南宫参掇端如梦，东观分携空复情。莫爱谿堂好风月，早来龙尾道前行。
东朝制诏九年称，烈武功高后世兴。坐举不周天柱正，亲扶旸谷日车升。班行尚想延和殿，羽卫俄趋永厚陵。洛水嵩峰霄汉外，百官西望涕难胜。
保扶明主自春宫，万国升平出至公。顾命一时聊共政，思齐千古遂同风。外家恩数仍长信，原庙蒸尝即治隆。欲叙圣功歌挽者，乾坤难入画图中。
词场英妙气如虹，出入青云见事功。流马木牛通蜀漕，葛巾羽扇破渠戎。风生使者旌旄上，春在将军俎豆中。诏墨未干人奄忽，伤心江汉日倾东。
一麾出守着威名，凶讣西来上为惊。玉帐笑谈成昨梦，锦囊书札见平生。衣冠渐散红莲府，铠马还归细柳营。可道风流回首尽，芝兰庭下粲朝荣。
明时就养寄淮壖，忽叹艅艎以柩旋。八尺衣冠成绘事，百年风谊列幽镌。铭旌暮暗黄梅雨，乡路秋横碧玉天。遥想葬期豪杰会，高车连轸驻新阡。
早岁峨冠侍冕旒，白头淹恤外诸侯。箧中尚有东封草，塞下曾无北顾忧。心系汉廷长入梦，气吞胡虏不防秋。经纶未了埋黄土，精爽还应属斗牛。
江南江北奉周旋，合散如云二十年。春郡胜游花蔽马，夜山清话雨连天。共惊万里长城坏，独把千金宝剑悬。平日书题多散乱，呼儿寻聚一潸然。
抱包初舍蔚头蓝，江月松风处处参。他日惠林为上首，几年弥勒作同龛。真珠撒帐开新座，飞鸟衔花绕旧庵。云散虎溪莲社友，独依香火思何堪。
偷引湖光一派飞，咏觞还却似当时。吴歌送酒随流急，越艳浮花转曲池。山庙早因前守彻，冰盘元是故工遗。年年禊饮今非昔，不到兰亭到北池。
林声摵摵动秋风，共蹑丹梯上卧龙。路隔西陵三两水，门临南镇一千峰。湖吞碧落诗争发，塔涌青冥画几重。非是登高能赋客，可怜猿鹤自相容。
岂为鲈鱼忆故丘，东南昏垫赖良谋。一封暮别云间阁，三组秋归海上州。子政暂为都水使，千秋终作富民侯。赠君一语君应笑，竞注江河本不流。
遥闻只履去翛然，诗翰才收数月前。江海尽头人灭度，乱山深处塔孤圆。忆登夜阁天连雁，同看秋崖月破烟。尚有众生未成佛，肯超欲界入诸禅。
新秋过雨月如霜，缓足蓬莱彻上方。翠木玲珑藏宝界，白烟浓淡锁华堂。书名越艳谁兴发，角动单于自感伤。山似卧龙天似水，却疑身在海中央。
缭绕千重雨后凉，月含秋色上东方。风催络纾归金井，月转檀栾荫画堂。游目骋怀佳兴发，感时抚事壮心伤。归来枕簟清无梦，卧看明星到未央。
与君邻并共烟霞，乘兴时时过我家。更漏一新闻晓角，门阑数级看秋花。湖山对值全如买，风月相期不用赊。赖有醉毫吟更苦，他年分作句图夸。
城连湖岸水为关，旦暮樵风自往还。龟负宝林新佛地，龙蟠使宅老仙山。平生仕宦今何得，终日登临独未闲。岁满徘徊难遽别，就中潇洒异人间。
一听胡笳动越吟，声潜地底气逾深。千宫月色单于曲，万里天光魏阙心。秉烛何人犹把盏，挑灯有女正穿针。早寒时节黄昏后，更逐西风应远砧。
东归行路叹贤哉，碧落新除宠上才。白傅林塘随画去，吴山花鸟入诗来。唱酬自有微之在，谈笑应容逸少陪。除此两翁相见外，不知三径为谁开。
童子何知幸最深，父班籍湜奉登临。挟经屡造芝兰室，挥麈常聆金玉音。黄卷香焚春晼晚，绛纱人散夜萧森。明朝只恐丝纶下，回首青云万里心。
秋空画隼照新晴，符隠庵前小队停。玉斝金醪通缱绻，凤笙龙管入青冥。靓妆酾酒花侵席，宝兽呀香雾满庭。太史应占豫州分，上台星近老人星。
鱼鳞甃空排嫩碧，露桂梢寒挂团璧。白苹风起吹北窗，尺鲤沉没断消息。燕子将雏欲归去，沈郎病骨惊迟暮。浓愁茫茫寄何处，万里江南芳草路。
紫领宽袍漉酒巾，江头萧散作闲人。悲风有意催林叶，落日无情下水滨。车马憧憧诸道路，市朝滚滚共埃尘。觅钱稚子啼红颊，不信山翁箧笥贫。
鼓鼙夜战北窗风，霜叶铺阶叠乱红。一段新愁惊枕上，几声悲雁落云中。眼前时节看驰马，日下生涯寄断蓬。弟妹别来劳梦寐，杳无消息过江东。
不因霜叶辞林去，的当山翁未觉秋。北里酒钱烦屡索，南州诗债懒频酬。欲歌金缕羞红粉，拟插黄花避白头。底事登临好时节，等闲收拾许多愁。
汉宫选女适单于，明妃敛袂登毡车。玉容寂寞花无主，顾影低回泣路隅。行行渐入阴山路，目送征鸿入云去。独抱琵琶恨更深，汉宫不见空回顾。
金陵往昔帝王州，乐昌主第最风流。一朝隋兵到江上，共抱凄凄去国愁。越公万骑鸣笳鼓，剑拥玉人天上去。空携破镜望红尘，千古江枫笼辇路。
蒲中有女号崔徽，轻似南山翡翠儿。使君当日最宠爱，坐中对客常拥持。一见裴郎心似醉，夜解罗衣与门吏。西门寺里乐未央，乐府至今歌翡翠。
尚书有女名无双，蛾眉如画学新妆。伊家仙客最明俊，舅母唯只呼王郎。尚书往日先曾许，数载暌违今复遇。闻说襄江二十年，当时未必轻相慕。
锦城春暖花欲飞，灼灼当庭舞柘枝。相公上客河东秀，自言那得傍人知。妾愿身为梁上燕，朝朝暮暮长相见。云收月堕海沉沉，泪满红绡寄肠断。
百尺楼高燕子飞，楼上美人颦翠眉。将军一去音容远，只有年年旧燕归。春风昨夜来深院，春色依然人不见。只余明月照孤眠，回望旧恩空恋恋。
崔家有女名鶑鶑，未识春光先有情。河桥兵乱依萧寺，红愁绿惨见张生。张生一见春情重，明月拂墙花影动。夜半红娘拥抱来，脉脉惊魂若春梦。
若耶溪边天气秋，采莲女儿溪岸头。笑隔荷花共人语，烟波渺渺荡轻舟。数声水调红娇晚，棹转舟回笑人远。肠断谁家游冶郎，尽日踟蹰临柳岸。
鉴湖楼阁与云齐，楼上女儿名阿溪。十五能为绮丽句，平生未解出幽闺。谢郎巧思诗裁剪，能使佳人动幽怨。琼枝璧月结芳期，斗帐双双成眷恋。
深闺女儿娇复痴，春愁春恨那复知。舅兄唯有相拘意，暗想花心临别时。离舟欲解春江暮，冉冉香魂逐君去。重来两身复一身，梦觉春风话心素。
黄叶山头初带雪，绿波尊酒暂回春。已闻璧月琼枝句，更看朝云暮雨人。老丑红妆翻曲妙，喜逢佳客放怀新。天明又出桃源去，仙境何时再问津。
情舒喜面山浮翠，袖满薰风凉透时。萍碎锦鳞金网举，影差帘燕玉钩垂。轻轻篆鼎凝香细，款款方壶转漏迟。清兴比来同约久，趣多深意古人诗。
复殿重楼堕杳冥，故基乔木尚峥嵘。银河不改三千尺，铁马曾经十万兵。华表故应终化鹤，谪仙未解独骑鲸。井泉一一儿童旧，白发衰颜祇自惊。
都门将酒惜分携，归路骎骎望欲迷。千里又看新燕语，一声初听子规啼。春风天上曾挥翰，迟日江边独杖藜。回首三山楼阁晚，断云流水自东去。
流落天涯思故园，散愁郊外任蹒跚。云归邃谷知无雨，风卷寒溪没近滩。已见雁将归楚泽，遥知春又到长安。桑林垅麦依稀是，祇见秦川万里宽。
敕使书囊问队行，聚星深馆粲诸英。云随襟袖来蓬岛，香散房栊宿化城。振鹭充庭天有幕，珊瑚入网海无声。范模一世尊先觉，况此提平慰后生。
盍簪闻善若江河，帘幕疏闲笑语过。月照飞笺穿户绮，风生挥麈动衣罗。已张英彀收三俊，更赋离骚续九歌。凉夜沉沉清不寐，空庭无奈叶声何。
吁俊天畿合辟雍，愧将瓦釜缀黄钟。听穷一一竽无滥，拨遍磷磷玉似逢。龟列春庭先壤奠，龙飞天路得云从。吾曹莫念拘萦久，求称公朝庆赏浓。
鞅掌栖迟一亩宫，愤听更柝及晨钟。黄华慰眼祗尔许，绿蚁于人亦漫逢。几日囊篇赓不逮，三时庭步笑相从。近来寻却家山梦，投枕和衣睡更浓。
千寻古栎笑声中，此日春风属社公。开眼已怜花压帽，放怀聊喜酒治聋。携刀割肉余风在，卜瓦传神俚俗同。闻说已栽桃李径，隔溪遥认浅深红。
尘中总总谁青眼，黄发苍颜世情短。坐看前溪一片云，安得相从任舒卷。浩歌聊咏北山薇，不有归心真自欺。欲借养和延昼梦，数声啼鸟日平西。
流传晨肇隠无踪，搜发仙源属郑公。百尺灵泉清澈底，千寻苍玉势凌空。飘香故迹人虽到，采药巅崖路不通。二女深沉断消息，桃花依旧笑春风。
密牖疏櫺次第施，却寒清暑两相宜。惟知堂上双亲乐，不觉人间四序移。美酒先春和气满，茂林亭午绿阴垂。闲居就养如君少，无负南陔孝子诗。
蕙兰芳草久睽离，偶泄春光此一枝。自许轻盈羞粉白，何人闲丽得邻窥。寒欺薄酒魂消夜，月入重帘梦破时。幸有暗香襟袖暖，江南归信不应迟。
采药归来世代赊，洞门方此扫烟霞。碧潭清泚弄明月，翠𪩘高低飘落花。芳草已迷当日路，白云空想旧人家。自惭不是浮觞侣，谩向山前醉帽斜。
卧听潮音坐看山，烟萝静处闭禅关。都将物外红尘隔，占得壶中白日闲。吟罢寒猿号木末，定回清磬落云间。高僧隠几无余事，应笑劳生去又还。
山腰路转响湾泉，一径悠然陟翠巅。满眼祥云绕法供，刊岩瑞像俨金仙。元戎孝感诸天护，古木歌题峭壁镌。俯仰岩亭尽幽绝，夜深灯火更流连。
黄秔稻熟坠西风，肥入江南十月雄。横跪蹒跚钳齿白，圆脐吸胁斗膏红。虀须园老香研柚，羹藉庖丁细擘葱。分寄横塘溪上客，持螯莫放酒杯空。
虫腹无端苦动风，团雌还却胜尖雄。水寒且弄双钳利，汤老难逃一背红。液入几家烦海卤，醢成何处污园葱。好收心躁潜蛇穴，毋使雷惊族类空。
几年形胜晦南州，一旦声名蔼湛侯。夜色并来三岛月，水光分破五湖秋。荔枝影里安吟榻，红藕香中系钓舟。金印解还天子后，诏书征起不回头。
嘉树团团蔽紫烟，黄冠师作地行仙。留形住室真余事，炼气精思本自然。鹤警乔松常见月，龟藏浮叶不知年。坐中应到诸天上，曾侍玉皇香案前。
大阮平生余所爱，小阮相逢亦倾盖。济阴未识情更亲，信手新诗落珠贝。杨氏作公谁料理，臧孙有后诚可喜。长亭水落风雨多，无酒饮君如别何。
潮回浪溅细沙倾，岸柳平波映眼明。桥接短亭连野迥，艇横长笛带风清。迢迢翠草寒烟暝，隠隠疏林暮霭晴。遥见叠峰清浅黛，客心伤处碧云轻。
强兵义勇威严令，化靖由来不战征。疆境复时归马健，鼓鼙休处乱云轻。霜凝积恨怀边戍，月落冲寒夜上城。黄叶树头风凛凛，碧波江远路平平。
五斗折腰俱为贫，诗书律令若为分。西山今朝有爽气，北阙无时飞白云。一纸绸缪三岁字，七言憀栗九章文。故人好在长相忆，怅望江皋麋鹿群。
西城冠盖日初曛，南浦笙歌夜向晨。何许烟波千顷隔，尔来霜月一钩新。名花只许平泉有，开䜩谁如北海频。我亦尊前旧时客，独将衰白卧漳滨。
曾曳长裾何处门，楚声悲壮不堪闻。侵陵急景东都雪，触忤新愁南浦云。未信书生歌岳岳，要令天子禅云云。少年持许今安在，拭目翱翔鸳鹭群。
丞掾分曹付旧规，翩翩文彩妙当时。何人误读雌霓赋，他日真成幼妇碑。曲水流觞如故事，平山行乐有新诗。春来想见棠阴盛，可但诗人别后思。
谁道前贤迹已尘，园林气象迩来新。高山流水有深意，翠竹黄花如故人。小队郊坰时访客，后堂歌吹独留宾。汶阳寂寞无佳赏，卧阁萧然过一春。
光风冉冉动平湖，花草幽香满坐隅。薰暖颇如懽伯在，萧闲宜与此君俱。可无剡水乘舟兴，端是郊居作赋图。借与禅翁有幽事，一支筇竹倚圆蒲。
清晨喜气动江流，两见新篇到小舟。石裂崖颓非快意，风声鹤唳亦消忧。已令双鲤随梅使，更不飞乌倚柁楼。兴味从今得嘉境，著书应不号穷愁。
不到山中宁久如，两日阙然或阔疏。每怜身留只意往，何事子行令我居。莫向山僧疑入定，但从溪友试观渔。朝来新作几两屐，更待西原春雨余。
数子读书浑欲狂，深山纵汝共徜徉。千钧脚力有底健，万丈心情如许长。对景吟哦亦有意，逢人笑傲若无旁。幽花细草何足赏，岁岁天边仙桂芳。
寂寥谁过仲宣楼，邂逅斯人肯小留。多病儿童便食粥，忘机鸥鸟共临流。赋成拟学张平子，志大空惭马少游。载酒从今相煖热，著书应不号穷愁。
墨妙苍筤双玉枝，赏音悲壮七哀诗。多惭寂寞青毡地，又得风流黄绢词。往事白杨无数拱，余生衰鬓不堪垂。声沈影绝何人识，赖有柯亭可见思。
酒船定向江东去，知有风流贺季真。北岭南冈元自熟，短杨高柳迩来新。老吾官职浑无味，壮子文章最有神。知欲弦歌且三径，征君莫自傍风尘。
几年书不到江东，知我忘形事事慵。南阮最贫方远宦，阿连同调且相从。狂生肯信原非病，妄校须惭广未封。安得论文如定力，不眠长听五更钟。
溪上高人称福吴，一尊深喜共为娱。步行可是困公子，日晏不应骄灌夫。纵履全胜驱下泽，缓歌长欲听提壶。行年八十心如水，正觉公非嵇阮徒。
一一郊原春事催，客愁今日为君开。柳枝鸜鹆未成舞，溪面葡萄初泼醅。曲水便应诗句满，稽山那复酒船回。海棠径里纹楸石，为尔从今得得来。
不辞身热野田风，水引膏环入眼中。曲米顾公多乐事，鉏犁怜我有深功。博闻可但百间屋，爱客未嫌三斗葱。天麦毒人安敢献，莫令堂上一尊空。
几年流落喜东归，笑语相懽此一时。𫐆辘小车真快意，伶俜短杖且扶危。新诗遣兴几成癖，浊酒忘怀定不痴。政恐为官抛我去，除书闻已下京师。
历历孤寒不可群，应缘聊寄梦中身。无弦琴里本来曲，枯木岩前元自春。诗句已多犹恐少，禅机虽旧不妨新。乡山更好莫归去，且伴蒲团夜坐人。
从来未到山头寺，应在武陵深处藏。汉水文人生自拙，香山居士兴何长。四旁岛屿娟娟绿，万顷菰蒲靡靡香。且醉尊中眼前物，瀛洲蓬岛两微茫。
晓色翩翩乌帽轻，道人瞥去不关情。高山流水为谁说，翠竹黄花空自生。急雨欲来先暑气，凉风已过却秋声。后期好取归时月，照我深岩处处行。
春晚西溪入胜游，白杨花乱绿波浮。欲延笑语迟行酒，要尽溪山缓放舟。滩上时看鱼拨剌，林间静听鸟钩辀。年来偷活干戈际，强把闲吟写我忧。
一堂图籍自陶冶，三迳萧兰俱岁华。定非平恩许侯宅，会是仲长公理家。端居雅不烦摒挡，佳设颇尝成咄嗟。惟我身闲数来往，徽弦一泛即生涯。
顶还平直得中方，肯作僧庵半夜床。脱帽不忧风栗烈，炽炉仍助日苍凉。赏音正自鸣琴便，宴坐何辞问疾妨。我有陟厘三百幅，御冬真欲倒归囊。
卜居无赖款郊扉，忽忽春还乐事微。莫道身贫非是病，由来人瘦不知肥。讙呼岂肯觞三爵，落魄谁如带十围。富贵功名更谁是，且来同醉莫相违。
主家韦曲小桃溪，客有诗名杜拾遗。煮酒未成逃暑饮，夹衣犹及惜花时。樾间日下潭潭盖，苹末风生寸寸漪。一醉百篇供草圣，主人𢬵取墨为池。
儿曹付汝莫相关，来伴诗翁作醉颜。花似有情怜客老，竹应无意惜春还。已凭玉麈消炉篆，不怕金轮照屋山。尊俎重开定何日，北溪流水正回环。
邂逅飞蓬身事轻，异乡风物不胜情。出无舆马自怜许，食有蛙鱼空瘦生。失路漫漫迷日影，并溪沥沥灌田声。似闻更有佳山在，试卜东南十里行。
门巷相看经几时，重来新事如弈棋。从今碌碌自我拙，尔后铮铮非子谁。每惊咳唾尽珠玉，定有锦绣生肝脾。人生盖棺事乃已，一笑一嚬安足悲。
春来深觉境翛然，幽鸟檐头接翅眠。落寞久知身是梦，安闲更喜日如年。江山南国楼台外，桃李东风锦绣边。野兴暂成沂水浴，故人盍驾越溪船。
河岳根源禀植坚，金行鼎鼎应弧悬。执珪阿阁三阶上，建隼元戎十乘前。都护已高延寿最，中朝深记弱翁贤。从今看似张丞相，富贵康强一百年。
并舍荒芜三四寻，稍营轩槛便幽深。已将种木待休影，未暇摊书聊洗心。投老篇章愁脉脉，随缘香火静愔愔。从今扫洒供鸡黍，知有高人肯见临。
草堂门径迩来通，好事何人肯过雄。故与图书为伴侣，可无风月到帘栊。生平适意丝桐内，老去忘怀曲米中。感激新诗百金重，贫装从此不忧空。
吾弟饷人真不恶，建芽来自禁烟前。一杯未易阳侯厄，四两应为蒙顶仙。病子头风如得药，酒家中圣殆忘眠。平头奴子堪缾椀，可带樵青竹叶煎。
此身为客几东西，万物须于一马齐。山色不随春草绿，边声长伴夜乌啼。宦游碌碌凭谁记，簿领纷纷为底迷。犹喜官轻无局事，不妨酣寝过晨鸡。
路隔银潢鸟倦飞，行人恐犯女星机。长虹出浪无冬夏，老蜃浮空半是非。两岸履声云内合，三州帆影月边归。栏干独立秋风早，岂待鲈鱼始拂衣。
公应夙世作词臣，文采飘飘入眼新。画烛排空滕阁夜，红旌照海越台春。新篇锦绣盈南国，旧德鹓鸿缀北辰。白发会稽还卧镇，直将生理付陶钧。
风烟初别武王台，更向金河握节回。日月违颜天缥缈，尘沙吹面玉摧颓。试看紫府骖鸾去，又见长安驷马催。欲作东州遗爱录，自惭词笔乏邹枚。
俯仰家人看墨踪，和研亲炷宝熏浓。诗情过笔当千里，妙思凝香欲万重。山盎泄云倾白酒，越罗沾露浥黄封。从来粉黛宜灯烛，妙手凭谁写醉容。
宝槛凌云结绮高，小奁争巧暮分曹。春葱细撚龙香拨，秀颈偏明逻逤槽。牛既写形呈粔籹，马军驰酒送蒲萄。泪珠散作人间露，最觉更阑润锦绦。
瞥看尘砚忽生冰，试出疏门雪已平。栖鸟乱争寒栱闹，晚鸡微傍冻枢鸣。风花半结干尤重，云叶初黄暗未晴。书罢拥衾浑不寐，夜长惟听洒窗明。
万叠青峦压巨昆，四垂空阔水天分。夜光寒带三江月，春色阴连百里云。桂子鹤惊空半落，天香僧出定中闻。不将此境凭张益，三百年来属老文。
祖学当年向此勤，子孙今日继清芬。贤能自过高阳里，尊宠无惭万石君。花满一川红蕊乱，渠环千顷翠波分。高门驷马流馀庆，当见吾家世有闻。
君山堆翠出危尖，练水浮光照短檐。夜鹤晓猿同冷淡，胡床麈尾独安恬。云来画栋休遮眼，月到澄溪任透帘。还似弃官陶靖节，北窗高卧怕谁嫌。
青骨沈埋恨未休，寒烟深锁旧山愁。悲风力扫欃枪日，勇气平吞泽国秋。身殒一朝心报国，功褒千古首凝旒。当年白羽云头扇，还许仍来得见不。
四十年前掉臂游，寺庭荒落易悲秋。重来气象浑非昔，满院松杉翠欲流。方外故人惟白骨，壁间陈迹独银钩。青春祗道堪行乐，独倚僧窗万斛愁。
黄粱未熟酒犹𬪩，一梦南柯事已空。水绿山青无限好，今来古往不知穷。龙吟竹笛秋江面，雪糁芦花夜月中。清景阿谁偏占得，白头波上钓鱼翁。
秀气清阴日满前，仙瀛蓬阆景都全。彩舟画楫鱼喷浪，绮席金炉麝吐烟。懽胜更思明月夜，饮酣惟恐夕阳天。主人报政荣涂近，淮浙重游路接连。
面势崔嵬插斗牛，东分一掖镇丹丘。玉毫金相祖师会，宝帙琅函海藏流。苍桧茂林常荫映，白莲香社共熏修。红尘断处人难到，俗驾经年始此游。
峭壁青连古院松，疏林声渡晚风钟。地擎鳌背中分势，僧住天宫第几重。泉落断崖悬素练，树蟠危石挂苍龙。登临远与红尘隔，疑在三山最上峰。
山甫遄归有诏期，省耕聊复辉幢麾。翠岑恰似千旗密，绿野何妨万马驰。雕鹗精神元老贵，鼎彝功业太平时。自惟晚进诚天幸，偶附台躔每处随。
济北淮南梦到稀，牢愁犹赖酒来微。欲知饭颗诗人瘦，政忆长须主簿肥。应世君方持手板，畏人我已著山衣。春来消息甚疏阔，徙倚高原惜寸晖。
越筠万杵如金版，安用杭油与池茧。高压巴郡乌丝栏，平欺泽国清华练。老无他物适心目，天使残年同笔砚。图书满室翰墨香，刘薛何时眼中见。
刘郎无物可萦心，沉迷蠹缣与断简。求新不获狂时发，自谓下取且谩眼。猗嗟斯人今实鲜，我欲从之官有限。何时大叫刘子前，跽阅墨皇三复返。
贞观款书丈二纸，不许儿奇专父美。何为寥寥宝是似，遭乱真归火兼水。千年谁人能继趾，不自名家殊未智。嗟尔方来眼须洗，玉躞金题半归米。
云物龙蛇惨动纸，父子王家真济美。庾翼小儿宁近似，沧溟浩对蹄涔水。腾蛇无足蜈多趾，以假移真信用智。龟澼虽多手屡洗，卷不生毛谁似米。
直裂纹匀真古纸，跋印多时俗眼美。诚悬尚复误疑似，有渭方能辨泾水。真伪头面摸趺趾，久假中分辨愚智。宝轴时开心一洗，百氏何人传至米。
天鸡一叫凡鸡和，戢戢万灵惊起坐。智驱欲使心机大，狗苟蝇营冀人堕。沉沉夜色还东起，身伏毡莞机暂止。昧昧万殊俱默契，穷达于君宁智理。
久阴障夺佳山川，长澜四溢鱼龙渊。众看李郭渡浮玉，晴风扫出清明天。颇闻妙力开大施，足病不列诸方仙。想应苍壁有垂露，照水百怪愁寒烟。
非篆非科璞已雕，形容振振与萧萧。曾因忠厚方周德，坐想𬣙谟览舜韶。汉德已衰还应孽，鲁邦既弱不为妖。虚斋自是惊人玩，不胜雄狐逐怒雕。
万里相分又一时，怜君身世半差池。老来犹得安城守，夜召尚淹宣室思。越岭寒横迎吏谒，荆云暮合燕归迟。江湖还送天涯客，憔悴江湖更别离。
照地干旄十丈长，大皇孙子守东阳。吴涛卷海银为幔，郢雪飞英锦作章。无事笙箫开客馆，有情山水聚衙床。楼中恶语须磨铲，尽把新题换沈郎。
方瞳正碧貌如圭，六月相逢万里归。口不谈时经噩梦，心常怀蜀俟秋衣。可怜众热偏能舍，自是登真限莫违。书到乡人望还舍，晋陵玄鹤已孤飞。
淋漓十幅草兼真，玉立如山老健身。梦里赤猿真月纪，兴前白凤似年辰。将寻贺监船虚返，欲近要离烈可亲。忍死来还天有意，免称圣代杀文人。
小冠白㲲步东园，原是青城欲度仙。六合著名犹似窄，八周御魅讫能旋。道如韩子频离世，文比欧公复并年。我不衔恩畏清议，束刍难致泪潸然。
平生出处不同尘，末路相知太息频。力疾来辞如永诀，古书跋赞许犹新。荆州既失三遗老，碧落新添几侍晨。若诵子虚真异世，酒佣尸佞是何人。
招魂听我楚人歌，人命由天天奈何。昔感松醪聊堕睫，今看麦饭发悲哦。长沙论直终何就，北海伤豪忤更多。曾藉南窗逃蕴暑，西山松竹不堪过。
湘西衣冷榻留云，此夕还如入梦魂。六月薜萝嗟我欲，一生林壑与心论。吴王旧赏今何有，惠可余光宛若存。对榻深堂清话歇，长风快雨洗松门。
怒势豪声迸海门，州人传是子胥魂。天排云阵千雷震，地卷银山万马奔。高与月轮参朔望，信如壶漏报朝昏。吴争越战成何事，一曲渔歌过远村。
半生湖海看青山，惯佩笭箵揽辔艰。晓起初驰朱雀路，霜华惭缀紫宸班。百寮卑处瞻丹陛，五色光中望玉颜。浪说书名落人世，非公那解彻天关。
神强体健颊犹朱，犀虎轻抛忆旧庐。明月满船常伴画，素风传世莫非书。涌金门外秋长老，有美堂前锦不如。预想容观春色好，灵龟舞鹤引安车。
垂虹秋色醉题诗，径及银涛濯酒卮。雅谑高谈倾国士，英风侠气吓吴儿。五侯倒屣重前席，三岁专经却下帷。早作黄金买嵩少，西湖逸客有心期。
五年相遇一行频，笑佩笭箵望塞云。曼倩未应徒为米，仲宣何事乐从军。开尊共喜身强健，秣马还惊岁杪分。此别固应尤作恶，天涯老去与谁群。
沉沉静境在人寰，楼殿苍峦指顾间。弃汝又成朝北阙，杜门安得老西山。朱金有命趋时拙，穷达忘怀枉道难。主相圣贤公路启，长裾重曳旧青毡。
竹围杉径晚风清，又入山光寺里行。一一过僧谈旧事，迟迟绕壁认题名。仙来石伴怀灰劫，鹤语池边劝后生。三十年间成底事，坐叨闲禄是身荣。
倦游湖海老侵寻，去就何情适契心。一境山林资我懒，半年风月为君吟。辟开暗室成三果，选出香峦敌万金。千里寄声怀惠好，西风正隔洞庭深。
重柯交荫动尘容，蓬阆仙家住水宫。道士神升金阙下，天君光降玉虚中。朱鬃笔定超凡箓，碧简书传避世翁。三夕临风醒病骨，钧天冉冉梦魂通。
昭回于天垂英光，跨颉历籀化大荒。烟华淡浓动彷徉，一噫万古称天章。鸾夸虬引鹄序翔，洞天九九通辽阳。茫茫十二小劫长，玺完神诃命黻藏。
壮观不到俄四期，叮咛老思模雄奇。群山势活各奔走，大川气敛合众离。苍嵚留雪玉刻巧，碧落静滑红轮驰。寒潮不生九泽冻，行胶与子约再来。
一司日日下赈济，一司旦旦催租税。单状请出且抄纳，百姓眼中聊一视。白头县令受薄禄，不敢鞭笞怒上帝。救民无术告朝廷，监庙东归早相乞。
扬帆载月远相过，佳气葱葱听诵歌。路不拾遗知政肃，野多滞穗是时和。天分秋暑资吟兴，晴献溪山入醉哦。便捉蟾蜍共研墨，彩笺书尽翦江波。
山清气爽九秋天，黄菊红茱满泛船。千里结言宁有后，群贤毕至猥居前。杜郎闲客今焉是，谢守风流古所传。独把秋英缘底事，老来情味向诗偏。
美人为政本忘机，服药求仙事不违。叶县已泥丹灶毕，瀛洲当伴赤松归。先师有诀神将助，大圣无心火自飞。九转但能生羽翼，双凫忽去定何依。
山椒卜筑瞰江波，千里常怀楚制荷。旧怜俊气闲羁马，老厌奴书不玩鹅。真逸岂因明主弃，圣时长和野民歌。一自扣舷惊夏统，洛川云物至今多。